শিয়াল পগলা — Vikaspedia\nএকালত বিক্ৰমাদিত্য নামে এজন ৰজা আছিল৷ তেওঁৰ পুতেকে ভোজ ৰজাৰ জীয়েকক বিয়া কৰিছিল৷ বিক্ৰমাদিত্য ৰজাৰ মৰণ হেনো গঙ্গাৰ তীৰত আছিল৷ সেইদেখি বিক্ৰমাদিত্যৰ মৰণৰ সময় হ’লত তেওঁক গঙ্গাতীৰলৈ অনা হ’ল৷ কিন্তু গঙ্গাযাত্ৰা কৰি তেওঁক গঙ্গাৰ তীৰতে থোৱা হৈছিল, কোনোমতেই তেওঁৰ জীৱ নাযায়৷ লগত পুতেক আৰু বোৱাৰীয়েক দুয়ো আছিল৷ তিনি দিনৰ মূৰত বিক্ৰমাদিত্যই অলপ জ্ঞান পাই পুতেকক ওচৰলৈ মাতি আনি ক’লে,\n“বোপাই, মোৰ সোণৰ ধোঁৱা খোৱাটোত ধপাত এহোপা খাবৰ মন গৈছে, দেছোন৷”\nতালৈ ধোঁৱা খোৱাটো লৈ যোৱা হোৱা নাছিল; সেইদেখি পুতেকে ঘৈণীয়েকক শহুৰেকৰ ওচৰত থৈ লৰি ধোঁৱা খোৱাটো আনিবলৈ গ’ল৷ এনেতে বুঢ়া ৰজাৰ অন্তিমকাল উপস্থিত হ’ল৷ ৰজাই তেওঁৰ মৰণ মূৰশিতানত জানি পুতেকক মাত লগালে-\n“বোপাই অ’৷ ওচৰ চাপি আহ, শুন৷”\n“কি কৈছে, কওক”\nবুলি ক’লত ৰজাই পুতেকে উত্তৰ দিছে বুলি ভাবি ক’লে,\n“মোৰ এতিয়া প্ৰাণ যাব৷ এতেকে তোক কথা এটা কওঁ শুন,-মোৰ শোৱা পালেঙৰ তলত এক লাখ ৰূপ পোতা আছে; তুলসীৰ তলত এক লাখ, আৰু গা-ধোৱা শিলছটাৰ তলত এক লাখ, মুঠতে এই তিনি লাখ টকা আছে৷ তই গা-পা ধুই মোৰ তুলসীৰ মালাধাৰ হাতত লৈ ‘মোৰ পিতৃৰ ৰূপবান ক’ত কি আছ ওলাই পৰ’ বুলিলেই এটাইবোৰ ওলাই পৰিব৷ সেই ৰূপ-বানেৰেই তই সুখেৰে ৰাজ্য পালন কৰি খাই-বৈ থাকিব পাৰিবি৷”\nবুলি শলাগিলত বিক্ৰমাদিত্যৰ ভেলটোৰ পৰা জীৱটো ওলাই গ’ল; পুতেকে ধোঁৱা খোৱাটো লৈ বেগা বেগিকৈ আহিও বাপেকক নেপালেহি৷ বাপেকৰ মৰা-শটোৰ ওচৰত ঘৈণীয়েকক দেখি তেওঁ সুধিলে-\n“দেউতাই মৰিবৰ সময়ত কিবা কৈছিল নে?”\n“একো কোৱা নাই”\nবুলি গিৰিয়েকক ফাঁকি দিলে৷\nইয়াৰ পিছত পিতাকৰ কাঠসংস্কাৰ কৰি ৰজাৰ পুতেক, ঘৈণীয়েকেৰে সৈতে ঘৰলৈ গ’ল৷ ঘৰত কিছুদিন থকাৰ পিছত তেওঁলোকৰ খাবলৈ ভাত, পিন্ধিবলৈ কাপোৰ নাইকিয়া হৈ বৰ দুৰৱস্থা হ’ল৷ মাকে দিনটো মাগি খুজি কোনোমতে দুকঠিমান চাউল গোটাই আনে; তাৰ একঠি মাক পুতেক দুয়ো খায়, আৰু একঠি অকলৈ বোৱাৰীয়েকক দিয়ে; কাৰণ লোকৰ জীয়ৰী, তাই খোৱাত দুখ পালে আজি ধৰিয়েই যদি গুচি যায়, তেন্তে কোনে নো তাইক কি কৰে?\nএইদৰে তেওঁলোকে দুখে-কষ্টে কিছুদিন চলিছে, এনেতে একদিনা-প্ৰতি ভোজ ৰজাই তেওঁৰ ঘৰত ভোজ পাতিজ্ঞাতি-কুটুম, অঙহি-বঙহি সকলোকে ভোজ খাবলৈ নিমন্ত্ৰণ কৰিলে৷ জীয়েকক ৰজাই ভোজ-ৰান্ধনী পাতি মতাই পঠিয়ালে৷ যি দিনা বাপেকৰ ঘৰৰপৰা জীয়েকক লৈ যাবলৈ মানুহ আহিছিল, সেই দিনা বিক্ৰমাদিত্য ৰজাৰ পুতেক কৰবালৈ ওলাই গৈছিল, ঘৰত নাছিল;\nসেইদেখি ঘৈণীয়েকে গিৰিয়েকক লগ নাপাই শাহুৱেকৰ আগতে কৈ গ’ল-\n“আই, দহোকৰি, বব লাগে, মোৰে শপত আপোনাৰ পুতেকক মোৰ বোপাইৰ ঘৰলৈ পঠিয়াই দিব; আৰু ভোজৰ ৰভাৰ মাজত খুটাটোতে বহিবলৈ ক’ব৷”\nবুলি শলাগি থাকিল৷\nপুতেক আহিলত মাকে ক’লে,\n“বোপাই, শহুৰেকৰ ঘৰত আজি বৰ ভোজ পাতিছে৷ ঘৈণীয়েৰক ৰান্ধনী পাতি মাতি নিছে; আৰু তোক নিমন্ত্ৰণ কৰি গৈছে৷ আৰু ঘৈণীয়েৰে বৰ-শপত দি গৈছে, যা বোপাই, গৈ আহ, নহ’লে শহুৰেৰে বেয়া পাব৷ ঘৈণীয়েৰে তোক ৰভাৰ মাজৰ খুটাটোৰ ওচৰতে বহিবলৈ কৈ গৈছে; নহ’লে বহুত মানুহৰ মাজত তাই তোক চিনি নেপাব পাৰে৷”\n“আই, এতিয়া গধূলি হ’লহি, কি নো যাম, নেযাওঁৱেই দে৷ তাতে আকৌ আমি হৈছোঁ দুখীয়া মানুহ, কোনে নো আমাক সুধিব পুছিব?নেযাওঁৱেই দে৷”\n“নহয় বোপাই শহুৰেৰে মাতিছে যেতিয়া যাবই লাগিব, নগ’লে তেওঁ বৰ বেজাৰ পাব৷ যা মোৰ বোপাই যা৷”\nমাকে এইদৰে ক’লত বিক্ৰমাদিত্যৰ পুতেক ভোজলৈ গ’ল৷\nএন্ধাৰ ৰাতি খপিয়াই-জপিয়াই কোনোমতে গৈ বিক্ৰমাদিত্যৰ পুতেক শহুৰেকৰ ঘৰ পালেগৈ৷ ভোজৰ ৰভাৰ কেউফালে প্ৰহৰী আৰু দুৱাৰত দুৱৰী আছিল৷ বাহিৰৰ বেৰ এৰিও ৰভাৰ ভিতৰত আৰু এখন বেৰ আৰু দুৱাৰ আছিল, তাতো প্ৰহৰী আৰু দুৱাৰত দুৱৰী আছিল৷\nতেওঁ গৈয়েই প্ৰথমটো দুৱৰীক ক’লে,\n“দুৱৰী, দুৱাৰ এৰি দে৷”\nদুৱৰীয়ে উত্তৰ দিলে,\n“ৰজাৰ হুকুম নহ’লে দুৱাৰ এৰি দিব নোৱাৰোঁ৷”\nবিক্ৰমাদিত্যৰ পুতেকে ক’লে,\n“দে বোপাই দে দুৱাৰ এৰি, সাত-সজীয়া লঘোণত মোৰ প্ৰাণ যায়৷”\nএই বুলি ভালেখিনি খট্ বান্ধ কৰাৰ পিছতহে দুৱৰীয়ে তেওঁক দুৱাৰ এৰি দিলে৷ তাৰ পিছত তেওঁ গৈ দ্বিতীয় দুৱৰীক পাই ক’লে,\nসিও আগৰটোৰ দৰে অনেক খট্‌বান্ধ কৰি পিছত দুৱাৰ এৰি দিলত, তেওঁ ৰভাৰ ভিতৰ সোমায়েই ৰভাৰ মাজৰ খুটাটোৰ ওচৰতে বহিল, আৰু সকলো ৰাইজে পাত পাৰি লোৱা দেখি তেৱোঁ এখন পাত পাৰি ল’লে৷\nঘৈণীয়েকে চাউল-সিজোৱা আৰু আঞ্জা আদি দিবলৈ আহি গিৰিয়েকক দেখিও নেদেখাৰ ভাও ধৰিলে, আৰ সকলোকে ভাত আঞ্জা দিলে কিন্তু গিৰিয়েকক নিদিলে৷\nতাই সকলোকে সুধিলে-\n“আপোনাসকলে ভাত আঞ্জা পালেনে?”\nবুলি মুখত গৰাহ ল’লে৷\nএনেতে বিক্ৰমাদিত্যৰ পুতেকে মাত লগালে-\n“কি নো অগিয়ানী ৰজাৰ জীয়েক অ’!সকলোকে চাউল-সিজোৱা দিলে, মোক দেখোন নিদিলে!”\nএই কথা কাণত পৰিলতে ৰজাৰ জীয়েক তাৰপৰা গৈ ৰোহঘৰত সোমালগৈ৷ সকলো ৰাইজৰ পাতৰ ভাত-আঞ্জা শেষহ’লত আকৌ দিবলগীয়া হ’লত ৰান্ধনীৰ বিচাৰ লাগিল৷ ৰান্ধনীক কতো বিচাৰি নাপাই, শেহত ৰোহ-ঘৰত বিচাৰিলত তাতে ৰান্ধনী ওলাল৷\n“আই, তোৰ নো কি হ’ল? কিয় ৰোহ পাতি শুই আছহি? ইমানখন ৰাইজ ভাতৰ পাতত বহি আছে, তই ভাত নিদি শুই আছহি, ৰাইজে মোক শাও দিব এতিয়া৷ তই উঠি আহ, ৰাইজক ভাত দেহি, তোক যি লাগে মই তাকে দিম৷”\nজীয়েকে উত্তৰ দিলে,\n“সেই ৰভাৰ মাজৰ খুটাটোৰ ওচৰত বহি থকা মানুহটো কাটি তাৰ তেজ মোক দেখুৱালেহে মই যাম; সি মোক আজি বৰকৈ অপমান কৰিলে৷”\nজীয়েকৰ কথা শুনি ৰজাই তেতিয়াই কুকুৰা-কটা চাওদাঙক মতাই আনি সেই মানুহজনক কাটিবলৈ হুকুম দিলে৷\nএই কথা দেখি পাত্ৰ-মন্ত্ৰী সকলোৱে ভাবিলে-\n“এস্!কি অন্যায় কথাটো হ’ল৷ এইৰ কথাৰেই এইহেন ঠানুৱা মানুহজনক কটাব লাগিল নে কি?”\nএইবুলি তেওঁলোকে মনেমনে তেওঁক হাৰীৰ ঘৰৰ ওচৰৰ জাপ-টাটীৰ মাজত সুমাই থৈ, চাওদাঙৰ হতুৱাই কুকুৰ এটা কটাই তাৰ তেজ আনি ৰজাক আৰু ৰজাৰ জীয়েকক দেখুৱালে৷ তেজ চাই হে ৰান্ধনীয়ে উঠি আহি ৰাইজক ভাত আঞ্জা দিলেহি৷ ৰাইজে খাই-বৈ উঠি গ’লত ৰজাৰ জীয়েকে সোণৰ মাইহাঙত ভাত লৈ হাৰীটোক দিলেহি৷ ভাত অনা বেলি হোৱা দেখি হাৰীটোৱে ৰজাৰ জীয়েকক গালি পাৰি ক’লে,\n“কটা কুকুৰৰ জীয়েক!ইমান পৰলৈকে তই মোলৈ ভাত নানি কি কৰিছিলি হয়?”\nৰজাৰ জীয়েকে উত্তৰ দিলে-\n“কিনো খংখন খাইছে এ আই! তাক মাক্‌টীয়েকে কটালোঁ নহয়; সেই হে ইমান বেলি হ’ল৷ এতিয়া আৰু কি ভয় আছে? আমি দুয়ো সুখেৰে খাই-বৈ থাকিব পাৰিম৷ সেই যে তাৰ বাপেকৰ মলাধাৰ আছে, মই গা ধুই উঠি সেইবাৰ হাতত লৈ, ‘মোৰ পিতৃৰ টকা ক’ত কিমান আছ ওলাই পৰ’ বুলিলেই, তাৰ পালেঙৰ তলৰপৰা এক লাখ, তুলসীৰ তলৰপৰা এক লাখ, আৰু গা ধোৱা শিলৰ তলৰপৰা এক লাখ ওলাব; তাৰেই আমি দুয়ো সুখেৰে খাই-বৈ থাকিম, আমাৰ আৰু কিহৰ চিন্তা?”\nবিক্ৰমাদিত্যৰ পুতেকে জাপ-টাটীৰ মাজৰপৰা এইবোৰ কথা শুনি আছিল৷ তেতিয়াই তেওঁ তাৰ ভিতৰৰপৰা ওলাই ঘৰলৈ গৈ পদূলিৰ মুখতে থকা, পুখুৰীটোত গা ধুই, মালাধাৰ হাতত লৈ\n“মোৰ পিতৃৰ ধন য’ত যি আছ, ওলাই পৰ”\nবুলিলতে সকলোখিনি ওলাই পৰিল৷ তেওঁ তেতিয়াই সেই ধনৰে কিছুমান মাকক দি ক’লে,\n“আই, কাইলৈ যদি কোনোবা আহি তোক খচকি ও নিয়ে তথাপি তই এই টকাৰ সৈ নলবি৷”\nএই বুলি মাকক কৈ তেওঁ বাকী টকাবোৰ লৈ বাটত থকা জৰীগছ এজোপাৰ আগত উঠি থাকিল৷ পিছদিনা ভোজ ৰজাৰ জীয়েকে হাৰীটোৰে সৈতে আহি ৰূপ-বান একো নেপাই বুঢ়ীক সুধিও একো উৱাদিহ উলিয়াব নোৱাৰি নিৰাশ হৈ গুচি গ’ল৷ ইয়াৰ পিছত বিক্ৰমাদিত্যৰ পুতেকে গছৰপৰা নামি আহি কিছুমান ৰূপ লগত লৈ বাকীখিনি পুখুৰীটোতে ভালকৈ বুৰাই পুতি থলে৷ আগৰদৰে দেখাশুনাকৈ থাকিলে আপদৰ ভয় দেখি তেওঁ মৰা শিয়ালৰ মোট এটা পিন্ধি পগলাৰ ভাও জুৰি ঘৰ এৰি গাঁৱে গাঁৱে ফুৰিবলৈ ধৰিলে৷ তেতিয়াৰেপৰা তেওঁৰ নাম\nশিয়াল-পগলাই এইদৰে ফুৰি ফুৰি এখন বেলেগ ৰজাৰ নগৰত ওলালগৈ৷ সেই ৰজাৰ নগৰতে সোণাৰি এটাই কিছুমান ৰজা-ঘৰীয়া অলঙ্কাৰ কৰি থকা দেখি তেওঁ সোণাৰিটোক ক’লে,\n“হেৰো সোণাৰি, তোক ধন দিওঁ, তোৰ অলঙ্কাৰবোৰ মোক দিবি নে?”\n“ৰজাৰ অলঙ্কাৰ মই তোক কেনেকৈ দিম বোপাই?”\n“যিমান বেচ তাতকৈ সৰহকৈ টকা দিওঁ দে৷”\nসোণাৰিয়ে অলঙ্কাৰৰ বেচতকৈ বেছি টকা পাই অলঙ্কাৰবোৰ শিয়াল-পগলাক দিলে৷ শিয়াল-পগলাই অলঙ্কাৰবোৰ জোকাৰি-পোকাৰি নাচি ফুৰিবলৈ ধৰিলে৷ শিয়াল-পগলাই শিয়ালৰ ছালৰ মোটটোৰ ওপৰত লালী গুড় সানি লৈছিল, সেইদেখি তাত ভেনামাখিয়ে ভেন্-ভেনাই থাকে৷\nএইদৰে গৈ গৈ শিয়াল-পগলাই ৰজাৰ ঘৰৰ ওচৰ পালেগৈ৷ সিনো কৰে কি,-যেতিয়া ৰজাৰ জীয়েকে আৰু পাতৰৰ জীয়েক পঢ়াশালিলৈ যায়, তেতিয়া সি বাটতে পথালি দি পৰি থাকে৷\nপাতৰৰ জীয়েকে কয়,-\n“এই পোক-লগা শগুণে খোৱাটোকনো বাটত পৰি থাকিবলৈ কিহে পাইছে অ’?”\nতেতিয়া শিয়াল-পগলাই কেঁকাই কেঁকাই কয়,\n“কত মানুহ মোৰ ওপৰেদিয়েই ডেই যাব লাগিছে, তোমালোক গ’লে নো কি হানি আছে৷ যোৱাঁ আইহত, মোক ডেইয়েই যোৱাঁ৷”\nকিন্তু তেওঁলোক সেইদৰে যাবলৈ অসন্মত হ’লে সি অলপ কাতি হৈ বাট এৰি দিয়ে, আৰু সেই পিনেই দুয়ো গুচি যায়৷ এইদৰে বহুত দিন যোৱাত এদিন শিয়াল-পগলাই ভাবিলে,\n“আজি বাট এৰি নিদিওঁ৷”\nইয়াকে ঠিক কৰি সি সেইদিনাও আগৰদৰে বাটত পথালি দি পৰি থাকিল৷ ৰজাৰ জীয়েক আৰু পাতৰৰ জীয়েকে পঢ়াশালিৰ পৰা উভতি আহি সেইখিনি পাই থমকি ৰ’ল৷ ৰজাৰ জীয়েকে তো নামাতেই; পাতৰৰ জীয়েকে মাত লগালে,\n“হেৰ পোক-লগা৷ বাট এৰি দে৷ নিতৌ তই কি এইদৰে মাজ বাটত পথালি দি পৰি বাট ভেটি থাক? বাট এৰি দে; নহ’লে ঠিক কৈছোঁ, আজি বুঢ়ীমাৰে তোক ডেই গুচি যাম৷”\nএই কথা শুনি শিয়াল-পগলাই ক’লে,\n“যোৱাঁ আইটি যোৱাঁ, ক’ত মানুহ ডেই যাব লাগিছে, তুমি গ’লে নো কি হ’ল? মই উঠিব নোৱাৰো, তুমি ডেই যোৱাঁ৷”\nএই কথা শুনি পাতৰৰ জীয়েকৰ খং উঠি তাৰ বুকুতে তাই ভৰি দি গুচি গ’ল৷ কিন্তু ৰজাৰ জীয়েকে নগৈ তাতে থিয় হৈ থাকিল৷ আজি ৰজাৰ জীয়েকে নামাতিলে নচলাত পৰিল দেখি লাহেকৈ মাত লগালে,\n“শিয়াল-পগলা, মোক অলপ বাট এৰি দিয়াঁ দেও হে৷ বেলি হ’ল, ঘৰত খং কৰিব৷”\nসি উত্তৰ দিলে-\n“যোৱা আইটি মোক ডেইয়েই যোৱাঁ, তোমাৰ লগৰীয়া সখীয়েৰাই তো বুকুত ভৰি দিয়েই গ’ল, তুমিও যোৱাঁ, একো হানি নাই৷”\nৰজাৰ জীয়েকে মিহিকৈ উত্তৰ দিলে,\n“মই সেইদৰে নেযাওঁ দেও হে; তেওঁ গ’ল, যাওক; মইতো আৰু মোৰ সখী নহওঁ৷ মোক কৃপা কৰি অলপ কাতি হৈ বাট এৰি দিয়াঁ দেও হে৷”\nৰজাৰ জীয়েকৰ কথা শুনি শিয়াল-পগলাই ক’লে,\n“তুমি যদি মোলৈ আহিম বুলি সইত খোৱাঁ তেহে মই বাট এৰি দিম, নহ’লে নিদিওঁ৷ তোমাৰ মন যায় যদি ডেইয়েই যোৱাঁ৷”\nশিয়াল-পগলাৰ কথা শুনি ৰজাৰ জীয়েকে মহা মস্কিলত পৰি ভালেখিনি বেলি ভাবি থাকি নিৰুপায় হৈ শেহত ক’লে,\n“বাৰু সইত সইত তিনি সইত খাই কৈছোঁ তোমালৈ আহিম৷ এতিয়া তুমি মোক বাট এৰি দিয়াঁ”\nৰজাৰ জীয়েকে তালৈ আহিম বুলি সইত খালত শিয়াল-পগলাই বাট এৰি দিলে৷\nৰজাৰ জীয়েক ঘৰ পায়েই পোনেই ৰোহ-ঘৰত সোমালগৈ৷ ৰজাৰ জীয়েকক বিচাৰি নাপাই জীয়েকৰ সখীয়েকক সোধাত সখীয়েকে ক’লে,\n“শিয়াল-পগলা বুলি পোক-লগা মানুহ এটা বাটত পৰি বাট ভেটি আছিল৷ মই তাৰ বুকুতে ভৰি দি ডেই গুচি আহিলোঁ,কিন্তু সখী নাহি তাতে তাৰে সৈতে খট্‌বান্ধ কৰি আছিল৷ এতিয়াও তাতে থাকিব পায়৷”\nএই কথা শুনি ৰজা তালৈ গৈ তাতো জীয়েকক নাপাই, ৰোহ-ঘৰত চাই তাতে পালে৷\n“তোৰ কি হ’ল? কিয় ৰোহ-ঘৰত পৰি আছ?”\nবুলি ৰজাই জীয়েকক সুধিলত জীয়েকে ক’লে,\n“দেউতা, আপুনি মোক যদি শিয়াল-পগলালৈ বিয়া দিয়ে, তেহে মই ভাত খাম, নহ’লে নাখাওঁ; নাখাই মৰি যাম৷”\nৰজাই অনেক ৰজাই-বৰাইও জীয়েকৰ মনৰপৰা সেই সঙ্কল্প এৰুৱাব নোৱাৰি শেহত নিৰুপায় হৈ\n“বাৰু শিয়াল-পগলালৈকে তোক বিয়া দিম, এতিয়া আহ, ভাত খাহি৷”\nবুলি কৈ জীয়েকক মাতি আনি ভাত খুৱালেহি৷ পিছে ৰজাই এই কথা পাত্ৰ-মন্ত্ৰী সভাসদ সকলক মাতি আনি ক’লত তেওঁলোকে ক’লে\n“মহাৰাজে যেতিয়া দিম বুলি সৈ কাঢ়িছে, আইদেওক শিয়াল-পগলালৈকে দিবই লাগিব৷ কিন্তু মহাৰাজে এটা কাম কৰক,-চাৰিওফালৰপৰা ৰজাৰ কোঁৱৰসকলক নিমন্ত্ৰণ কৰি আনি স্বয়ম্বৰ পাতি আইদেওক নোৱাই-ধুৱাই শুকুলী হাতীত তুলি তেওঁৰ হাতত মালা দি স্বয়ম্বৰ-সভালৈ পঠিয়াই দিয়ক৷ তেওঁ যাকে মন যায় তাৰে ডিঙিত মালা দি বৰক, সেয়ে মহাৰাজৰ জীয়েকক পাব৷ তেওঁ যদি শিয়াল-পগলাৰ ডিঙিতে মালা দিয়ে সিয়েই তেওঁক পাওক, তেতিয়া আৰু স্বৰ্গদেৱৰ গাত প্ৰত্যবায় নাথাকে৷”\nপাত্ৰ-মন্ত্ৰী সভাসদ সকলৰ মন্ত্ৰণা শুনি ৰজাই জীয়েকক নোৱাই-ধুৱাই শুকুলী হাতীত তুলি দি সভালৈ পঠিয়াই দিলে৷ জীয়েকে সভালৈ আহি কাৰো ডিঙিত মালা নিদি, সভাৰ আগচোতালত পৰি থকা শিয়াল-পগলাৰ ডিঙিত মালা দিলে৷ এই কথা দেখি সকলোবোৰ ৰজাই\nকৰি কন্যাৰ বাপেক ৰজাক গৰিহণা দি সভাৰপৰা উঠি গুচি গ’ল৷\nইয়াৰ পিছত ৰজাই দূৰত এটা ঘৰ সজাই বন্দী-বেটী লগত দি জীয়েক-জোঁৱায়েকক তাতে থৈ দিলে৷ পাতৰৰ জীয়েকে মাজে মাজে সখীয়েকক চাবলৈ আহি, বাহিৰৰপৰা মাতে-\n“সখী, তোমাৰ সেই পোক-লগাটো ঘৰৰ ভিতৰত আছে নে? আছে যদি মই ঘৰৰ ভিতৰলৈ আৰু নাযাওঁ; তুমিয়েই এখন্তক ওলাই আহাঁ, তোমাক চাই গুচি যাওঁ৷”\nএইদৰে কিছুদিন থকাৰ পিছত এদিন শিয়াল-পগলাই গা ধুবলৈ তপত পানী বিচাৰি লিগিৰীজনীক পানী তপতাই আনি দিবলৈ ক’লে৷ লিগিৰীয়ে পানী আনিলত, শিয়াল-পগলাই তাইক পানী থৈ যাবলে ক’লত, লিগিৰীজনীয়ে তাৰপৰা গৈ আঁতৰৰপৰা লুকাই থাকি, সি গা ধোৱা চাই আছিল৷ এনেতে শিয়াল-পগলাই তাৰ মোটটোৰ মুখৰডোখৰ গুচাওঁতেই মুখখন ডিঙিলৈকে ওলাই জোনটো জিলিকাদি জিলিকিবলৈ ধৰিলত, তাই দেখি লৰি গৈ ৰজাৰ জীয়েকৰ আগত ক’লেগৈ-\n“আইচু, লৰি আহক, চাওকহিচোন!আপোনাৰ গিৰিয়েকৰ জেউতিটো!তেওঁ কিবা মোট পিন্ধিহে ভেশচন কৰি আছিল৷”\nএই কথা শুনি ৰজাৰ জীয়েকে লৰি আহি দেখিলে যে লিগিৰীৰ কথা সঁচা৷ ঠানুৱা গিৰিয়েকৰ ৰূপ চাৰিওফালে চিটিকি পৰিছে৷ তেওঁ লৰালৰিকৈ আহি গিৰিয়েকৰ মোটটো ফালি পেলাই দি হুৰ্ হুৰ্ কৰে গাত পানী ঢালি ঘঁহি-পিহি দিলে; আৰু তেতিয়াই তেল-টেঙা অনাই ঘঁহি চাফ-চিকুণ কৰি কাপোৰ কানি পিন্ধাই দিলত গিৰিয়েক দিপ্‌লিপ পুৰুষজন হ’ল৷\nইয়াৰ পিছত গিৰিয়েকে ঘৈণীয়েকৰ আগত আগৰপৰা গুৰিলৈকে তেওঁৰ সকলো কথা ক’লে৷ লিগিৰীয়ে লৰি গৈ ৰজাৰ মাদৈক ক’লে-\n“মাদৈ, আহক চাওকহিচোন আপোনাৰ জোঁৱায়েকক৷ তেওঁ কিবা ভেশচন কৰি হে আজি অতদিন আছিল৷ আজি আইচুৱে তেওঁক গা ধুৱাই দিছে, যেনেকৈ হে তেওঁ জিলিকিছে, বেলিটোলৈকে চাব পাৰি তেওঁ আপোনাৰ জোঁৱায়েকৰ ফালে চাব নোৱাৰি৷”\nএই কথা শুনি, লিগিৰীজনীয়ে তেওঁক ঠাট্টা কৰিছে বুলি মাদৈয়ে হিয়া ভুকুৱাই কান্দিবলৈ ধৰিলে৷ ৰজাই মাদৈৰ কান্দোন শুনি লৰি আহি কি হৈছে বুলি সুধি সেই কথা শুনি একেলৰেই জীয়েক-জোঁৱায়েকৰ ঘৰ ওলালগৈ৷ তেওঁ গৈ দেখে যে কথা সঁচা৷ তেতিয়া মাদৈও আহি তাতে ওলাই আনন্দত জীয়েক-জোঁৱায়েকৰ ডিঙিত ধৰি কান্দিবলৈ ধৰিলে৷ ৰজাই জোঁৱায়েকৰ মুখৰপৰা তেওঁ এজন ৰজাৰ কোঁৱৰ বুলি জানি বৰ ৰং পালে৷\nনগৰত এই কথা বিয়পি পৰিলত ৰজাৰ জোঁৱায়েকক চাবলৈ মানুহ ভাগি পৰিলহি৷ মানুহৰ হেঁচা কমিলত গধূলি পৰত পাতৰৰ জীয়েক ওলালহি৷ পাতৰৰ জীয়েকে এই কথা কোনোমতে পতিওৱা নাছিল৷ তাই ভাবিছিল এইটো কিবা মিছাকৈয়ে এটা ঢৌ তুলি দিছে৷ তাকে ভাবি তাই আহি সখীয়েকক মাতি সুধিলে,\n“হয় নে দেও হে! তোমাৰ পোক-লগাটো হেনেও বৰ ধুনীয়া হৈ পৰিছে?”\n“কিয়নো ঠাট্টা কৰা দেও হে?”\nবুলি ৰজাৰ জীয়েকে সখীয়েকক কৈ মনে মনে থাকিল৷ পিছে ৰজাৰ জীয়েকৰ গিৰিয়েকে পাতৰৰ জীয়েকক ভিতৰলৈ মাতি নিবলৈ ঘৈণীয়েকক ক’লত, পাতৰ জীয়েকে সখীয়েকক সুধিলে,-\n“সখী, তোমাৰ পোক-লগা শগুণে খোৱা ধুনীয়াটো ভিতৰতে আছে নে কি?”\nৰজাৰ জীয়েকে লাহেকৈ\nবুলি ক’লত পাতৰৰ জীয়েক ঘৰৰ ভিতৰলৈ সোমাই গ’ল৷ পাতৰৰ জীয়েকক ঘৰৰ ভিতৰত পাই ৰজাৰ জোঁৱায়েকে ধৰি তাইক নাক-কাণ কাটি খেদি পঠিয়াই দিলে৷ পাতৰৰ জীয়েকে কান্দি কাটি তাইৰ ঘৰলৈ গৈ, কটা নাক-কাণ বাপেকক দেখুৱাই সেই কথা ক’লত পাতৰে ৰজাৰ আগত গোচৰ দিলেহি৷ পাতৰৰ কথা শুনি ৰজাৰ বৰ খং উঠিল৷ ৰজাই তেতিয়াই জীয়েকৰ ঘৰলৈ গৈ জীয়েকক সুধিলে,\n“জোঁৱাইয়ে পাতৰৰ জীয়েকৰ নাক-কাণ কাটিবৰ কোন?”\n“আপুনি নো এই কথা সুধিবৰ কোন?”\nৰজাই এনে উত্তৰ শুনি তধা লাগি ক’লে-\n“মই কোন তই নাজান? মই ৰজা৷”\nজীয়েকে উত্তৰ দিলে-\n“মোৰ গিৰিহঁতও মহাৰাজা বিক্ৰমাদিত্যৰ পুতেক মহাৰাজা৷”\nবিক্ৰমাদিত্যৰ নাম শুনিয়েই ৰজা জঁয় পৰি গ’ল৷ তেওঁ তেতিয়া জোঁৱায়েকৰ আঁতিগুৰি বুজি লৈ ক’লে,\n“তেওঁ দেখোন পাত্ৰৰ জীয়েকৰ হে নালাগে আমাৰও নাক-কাণৰ গৰাকী৷ তেওঁৰ আগত আমি নো কি এখুদমান ৰজা৷”\nএই বুলি ৰজাই জোঁৱায়েকক বৰ মান সৎকাৰ কৰিলত, জোঁৱায়েকে তেতিয়া নিজৰ আঁতিগুৰি, আৰু কিয় তেওঁৰ ৰাজ্য এৰি তেওঁ এইদৰে বলিয়া হৈ ঘূৰি ফুৰিছিল, ইত্যাদি সকলো কথা শহুৰেকৰ আগত ভাঙি-পাতি ক’লে; আৰু পাত্ৰৰ জীয়েকে তেওঁক কেনেকৈ সদায় অপমান কৰি আছিল, আৰু সেইবাবে হে যে তেওঁ তাইৰ নাক-কাণ কাটিলে এই কথাও ক’লে৷ এইবোৰ কথা শুনি শহুৰেক ৰজাই জোঁৱায়েকক আনি নিজৰ সিংহাসনত বহুৱাই নিজে নামনিৰ খাটোলাত বহিল৷\nইয়াৰ পিছত ৰজাই কন্যাদানৰ ভোজ দিবলৈ ন-কুৰি হজুৱাক ন-কুৰি পহু মাৰি আনিবলৈ হাবিলৈ পঠিয়ালে৷ হজুৱাবোৰে পহু নাপাই, গধূলি উভতি আহি ৰজাৰ জোঁৱায়েকৰ আগত দীঘল দি পৰি ক’লে,\n“আমাৰ ৰাখক৷ আমি পহু নাপালোঁ বুলি ক’লে ৰজাই আমাক কাটিব৷”\nজোঁৱায়েকে হজুৱাহঁতক অভয় দিলত সিহঁত ৰাতি তাতে থাকিল৷ বিক্ৰমাদিত্য ৰজাৰ পুতেকে সেই ন-কুৰি হজুৱাৰ টিকাত চাব দি সিহঁতক নিজৰ কৰি ললে, আৰু পিছদিনা নিজে হাবিলৈ গৈ ন-কুৰি পহু মাৰি আনি শহুৰেকক দি বৰ ভোজ পতাই সকলোকে খুৱালে৷\nবিক্ৰমাদিত্য ৰজাৰ পুতেক কিছুমান দিন তাতে থাকি, তাৰ পিছত নিজৰ ঘৰলৈ যাবলৈ ওলাল৷ শহুৰ-শাহুৱেকক বিদায় লৈ তেওঁ যৌতুক পোৱা বেটী-বন্দী লা-লগুৱা, দোলা-ঘোৰাৰে সৈতে সেই ন-কুৰি হজুৱা লগত লৈ ঢোলে-খোলে গায়নে-বায়নে তলৰ মাটি ওপৰকৈ যাবলৈ ধৰিলে৷ বিক্ৰমাদিত্যৰ পুতেক এইদৰে গৈ নিজৰ ঘৰৰ ওচৰ পালত অলৰ-অচৰ বুঢ়ী-মাকে ভয় খাই চুচৰি-বাগৰি কোনোমতে গৈ বাৰী-চুকৰ হাবিত সোমালগৈ৷ পুতেকে ঘৰ পাই মাকক নেদেখি বিচাৰি বাৰী-চুকৰ হাবিত পাই, নিজৰ চিনাকি দি আৰু নিৰ্ভৰ দি উলিয়াই আনিলে৷ ইয়াৰ পিছত তেওঁ নিজৰ ৰাজ্যখন ভালকৈ পাতি লৈ মহাপয়োভৰেৰে ৰাজত্ব কৰিবলৈ ধৰিলে; আৰু তেওঁৰ প্ৰাণ ৰক্ষা কৰা সেই ভোজ ৰজাৰ মন্ত্ৰী কেইজনক মতাই অনাই নিজৰ মন্ত্ৰী পাতি বিষয়-বাসনা দি ৰাখিলে৷ ভোজ ৰজাৰ জীয়েকক হাৰীটোৰে সৈতে ধৰাই আনি একেটা গাঁততে পুতি মাৰিলে; আৰু আগেয়ে পুখুৰীত থৈ যোৱা ৰূপবোৰ উলিয়াই আনি অকণ্টকা ৰাজ্য ভোগ কৰিবলৈ ধৰিলে৷


সম্বলহীন মানুহ অধিক বিদ্ৰোহী হয়, মুখ্যমন্ত্ৰীয়ে এবাৰ চিন্তা কৰক -\nHomeআঞ্চলিকসম্বলহীন মানুহ অধিক বিদ্ৰোহী হয়, মুখ্যমন্ত্ৰীয়ে এবাৰ চিন্তা কৰক\nসম্বলহীন মানুহ অধিক বিদ্ৰোহী হয়, মুখ্যমন্ত্ৰীয়ে এবাৰ চিন্তা কৰক\nডিজিটেল ডেস্ক : কৃষকৰ নেৰানেপেৰা সংগ্ৰাম আৰু দৃঢ় মনোবলৰ ওচৰত হাৰ মানিবলৈ বাধ্য হ’ল কেন্দ্ৰীয় চৰকাৰ। বাতিল হ’ল তিনিখনকৈ বিতৰ্কিত কৃষি আইন। প্ৰধানমন্ত্ৰী নৰেন্দ্ৰ মোদীয়ে কৃষকৰ ওচৰত ক্ষমা প্ৰাৰ্থনা কৰি এই আইন বাতিল কৰাৰ কথা ঘোষণা কৰিলে। তাৰ পাছতে এতিয়া সমগ্ৰ দেশতে আন এটা বিষয়ে চৰ্চা লাভ কৰিছে। নাগৰিকত্ব সংশোধনী আইনৰ প্ৰসংগ। নাগৰিকত্ব সংশোধনী আইন বাতিলৰ দাবীত সমগ্ৰ দেশজুৰি চলা প্ৰৱল আন্দোলনৰ কাংক্ষিত পৰিণতি নাহিল যদিও এতিয়া কৃষকৰ আন্দোলনৰ সফলতাই পুনৰ সংগ্ৰামী জনগণক উদ্বুদ্ধ কৰি তুলিছে। পুনৰ ‘কা’বিৰোধী আন্দোলনক ৰূপদান কৰাৰ বাবে এতিয়া অন্তৰ্সলিলা ফল্পুৰ দৰে প্ৰস্তুতি চলিছে।\nএই প্ৰস্তুতিৰ উমান পায়েই যেন এতিয়া আকৌ ক্ষিপ্ত হৈ উঠিছে চৰকাৰো। সংগ্ৰামী জনগণক তুচ্চ-তাচ্চিল্য কৰাৰ জৰিয়তে চৰকাৰ তথা চৰকাৰৰ অনুগতসকলে এই আন্দোলনৰ পুনৰ জাগৰণক নস্যাৎ কৰি দিব বিচাৰিছে। অসমতো তাৰ ব্যতিক্ৰম হোৱা নাই। অসমতো গা কৰি উঠিব খোজা ‘কা’ আন্দোলনক তুচ্চ-তাচ্চিল্য কৰাৰ উপৰি এই আন্দোলনৰ ন্যয্যতাকে অস্বীকাৰ কৰিব বিচাৰিছে চৰকাৰে।\nশেহতীয়াকে মুখ্যমন্ত্ৰী হিমন্ত বিশ্ব শৰ্মাই মন্তব্য কৰিছে যে, অসমৰ মানুহে এতিয়া আন্দোলন কৰিব নিবিচাৰে। তেওঁলোকে এতিয়া জীৱন-জীৱিকাৰ চিন্তাতহে নিমগ্ন হৈছে। মুখ্যমন্ত্ৰীৰ এই মন্তব্যৰ এক গভীৰ তাৎপৰ্য আছে। তেওঁ নিজ মুখেই এইকথা প্ৰকাশ কৰি দিলে যে, অসমৰ মানুহ জীৱন-জীৱিকাৰ চিন্তাত এতিয়া ব্যতিব্যস্ত হৈ পৰিছে। কিয়নো দেশ তথা ৰাজ্যৰ অৰ্থনীতিৰ অৱস্থা অতি শোচনীয় হৈ পৰিছে। যাৰ বাবে অসমৰ মানুহে এতিয়া জীৱন-ধাৰণৰ মৌলিক উপাদানবোৰ সংগ্ৰহৰ চিন্তাতে সময় পাৰ কৰিবলগীয়া হৈছে।\nঅৰ্থাৎ শোচনীয় বিত্তীয় অৱস্থাত অসমৰ মানুহ এতিয়া ব্যতিব্যস্ত। এনে পৰিপ্ৰেক্ষিতত পুনৰ এটা আন্দোলনে গা কৰি নুঠে বুলি চৰকাৰ পতিয়ন গৈছে।কিন্তু জীৱন-জীৱিকাৰ চিন্তাত ব্যতিব্যস্ত হৈ জীৱনৰ গুৰুত্বপূ্ৰ্ণ বিষয় একোটাক উপেক্ষা কৰি চলিবলগীয়া হোৱা পৰিস্থিতি জানো এখন চৰকাৰৰ বাবে সকাহ লাভ কৰিবলগীয়া কথা হয়? চৰকাৰ লজ্জিত হোৱা উচিত নাছিলনে যে, এনে এটা পৰিস্থিতিৰ সন্মুখীন হ’বলগীয়া হৈছে ৰাজ্যৰ জনগণ? ৰাজ্যৰ অৰ্থনৈতিক অৱস্থা ইমান শোচনীয় হৈ পৰাটো চৰকাৰৰ ব্যৰ্থতাৰে পৰিচায়ক আৰু এই ব্যৰ্থতাক চৰকাৰে নিজমুখে একপ্ৰকাৰ স্বীকাৰ কৰি ল’লে।\nপেট্ৰ’ল-ডিজেলকে ধৰি অত্যাৱশ্যকীয় ইন্ধনৰ ব্যাপক দাম বৃদ্ধিৰ পৰা আৰম্ভ কৰি শাক-পাচলি, মিঠাতেল, দাইললৈকে সকলো বস্তুৰ অভূতপূৰ্ণ দামবৃদ্ধিয়ে এতিয়া ৰাজ্যৰ জনগণক বিপৰ্যস্ত কৰি তুলিছে। তাৰ মাজতে চৰকাৰে বিলাসবহুলতা কিন্তু পৰিত্যাগ কৰা নাই। ৰাজ্যৰ জনগণক চেপা-খুন্দা মাজত থাকিবলৈ দি এনেদৰে তেওঁলোকৰ অসহায় অৱস্থাক লৈ তুচ্চ-তাচ্চিল্য কৰাটো তথা সন্তুষ্টি লভাটো নিশ্চয় ভাল ভৱিষ্যতৰ ইংগিত নহয়।\nPrevious articleমুম্বাইত অনুশীলন আৰম্ভ ‘চিকু’ৰ,দৰ্শকবিহীন ষ্টেডিয়ামত কোহলীক কোনে জনালে অভ্যৰ্থনা?\nNext articleআম্বানীৰ বিশাল সম্পত্তিৰ ভাগ- বাটোৱাৰাৰ প্ৰস্তুতি আৰম্ভ


Home CHINTAN LILAKANTAPAYENG চিন্তন লীলাকান্ত পায়েং চিন্তন\nxukhdukh.com November 29, 2015 CHINTAN, LILAKANTAPAYENG, চিন্তন, লীলাকান্ত পায়েং,\nআধুনিক প্রযুক্তিবিদ্যাৰ প্রভাৱ আৰু\nপৰিৱর্তিত সভ্য সমাজ\nবিজ্ঞান আৰু প্রযুক্তিবিদ্যাৰ বিস্ময়কৰ অগ্রগতিয়ে আমাৰ সমাজ জীৱনৰ চেহেৰা চিনিব নোৱাৰাকৈ সলনি কৰিছে। আজিৰ শতিকাটো তেনেই সৰু হৈ পৰিছে। সময়ৰ লগে লগে পৰিবর্তন অহাটো স্বাভাৱিক। জীৱনৰ স’তে নতুনত্বৰ সহাৱস্থানৰ লগে লগে মানুহৰ জীৱন ধাৰণ প্রণালীৰ পৰিবর্তন আহি পৰে। বিবর্তনৰ জৰিয়তে আদিমৰপৰা চিন্তাশীল মানৱ জাতিলৈ ৰূপান্তৰিত হৈছে। বিশেষকৈ বিজ্ঞান বিষয়টো বহু দিশত সফল হল। বিজ্ঞানৰ উন্নতিৰ ফলতে প্রযুক্তবিদ্যাৰ সহায়েৰে আজিৰ জগতখন নিজৰ নিজৰ হাতৰ মুঠিত বন্দী কৰিব পাৰিছো। আজিৰ পৃথিৱীখনক সংযোগ সম্ভৱ হৈছে বিজ্ঞানৰ আবিষ্কাৰসমূহৰ প্রযুক্তিগত প্রয়োগৰ ফলত। এই প্রয়োগৰ যোগেদি পৰিবহন আৰু যোগাযোগ ব্যৱস্থালৈ অহা বৈপ্লৱিক পৰিৱর্তনসমূহৰ বাবে। প্রযুক্তিবিদ্যাৰ বিকাশে আমাৰ পৃথিৱীখন এনেদৰে সলনি ঘটাইছে যাৰ ফলত উদ্ভৱ হৈছে আজিৰ জীৱন যাপনৰ অতি সহজ সৰল পদ্ধতি। মানে হাত মেলি সকলো বস্তু নিজৰ জেপত ভৰাই থব পাৰি।\nঅৱশ্যে এই আধুনিক বিজ্ঞান আৰু প্রযুক্তিবিদ্যাৰ উন্নতিৰ কিছু সীমাবদ্ধতাও আছে। কাৰণ, এই প্রযুক্তিবিদ্যাৰ ধনাত্মক আৰু ঋনাত্মক দুয়োটা দিশ আছে। প্রথমতে সমাজৰ আদর্শৰ কামত আৰু আনটো সমাজৰ ধ্বংসৰ কামত। ঋনাত্মকৰ কথা কলে আজিও পৰমাণুৱিক বোমাৰ যোগেদি ধ্বংস হোৱা নাগাচাকি আৰু হিৰোচিমাৰ কথা কোননো পাহৰিব পাৰে। এইয়া চাবলৈ গলে বিজ্ঞানৰ ফলত সৃষ্টি হোৱা আধুনিক প্রযুক্তিবিদ্যাৰ প্রতিটো সাফল্য আৰু আৱিষ্কাৰসমূহৰ একো একোটা ঋনাত্মক দিশ। আমি মানৱ জাতিয়ে সীমাবদ্ধতাৰ কথা কেতিয়াও পাহৰি যাব নেলাগে।\nবিজ্ঞানীয়ে অজস্র প্রযুক্তবিদ্যা আৱিষ্কাৰ কৰিলে কিন্তু লগে লগে যেন আমি হেৰুৱাই পেলাইছো মানৱতাবাদ। যেতিয়া বৈজ্ঞানিক ধাৰণাৰ পৰিৱর্তন ঘটি প্রযুক্তিবিদ্যাৰ ধাৰণা পায় তেতিয়া আমি লাভ কৰো মানৱ সভ্যতাৰ বাবে উপযোগী একোটা দিশ যাক কোৱা হয় ব্যৱহাৰিক আৰু প্রায়োগিক দিশ। সাম্প্রতিক আধুনিক প্রযুক্তিবিদ্যাৰ ফলত সমাজৰ পৰিৱর্তন আহিছে। কিন্তু ক'লৈ আহিছে। সমাজৰ ভাল কামৰ বাবে নে, নাই প্রযুক্তিবিদ্যাৰ সীমাবদ্ধতাক চেৰ পেলাই অন্য এক দিশত আগুৱাই লৈ গৈছো আমি! যিটো দিশ মানৱ সমাজৰ বাবে ধ্বংস বুলি জানো তথাপিও আমি এই পথকে আদৰি লৈছো।\nএকৈশ শতিকাৰ আধুনিক প্রযুক্তিবিদ্যাৰ ফলতে ইন্টাৰনেটৰ নিচিনা মাধ্যমৰ সৃষ্টি হল। লগে লগে ব্যৱধান আহিল মানৱ আৰু প্রকৃতিৰ। সম্প্রতি আমাৰ শিক্ষাসমূহত প্রযুক্তিবিদ্যাৰ মাত্রা বৃদ্ধি পাইছে। শিক্ষাত মূল্যবোধৰ অভাৱ ঘটিছে। লগে লগে শিক্ষাত নৈতিকতাৰ ভৰা পাঠ, ঈশ্বৰৰ প্রতি ভক্তিভাব, জ্যেষ্ঠসকলৰ প্রতি সম্নানবোধ আৰু আপোন মনোভাৱ নাইকিয়া হল। তাৰ ঠাইত নৈতিকতাৰ শিক্ষাত প্রাণ পালে নম্বৰৰ পিছত দৌৰ প্রতিযোগিতা। সকলো ধৰণৰ প্রযুক্তিবিদ্যাৰ সৃষ্টি হৈছে মানৱ জাতিৰ জটিল কামক অতি সহজভাবে সম্পন্ন কৰিবৰ বাবে। কিন্তু তাৰ সলনি আজিৰ আমাৰ নৱ-প্রজন্মই প্রযুক্তবিদ্যাবোৰ বহু সময়ত অপ্রয়োজনীয় ক্ষেত্রত ব্যৱহাৰ কৰা দেখা যায়। আধুনিক বিজ্ঞান আৰু প্রযুক্তিবিদ্যাই আমাৰ জীৱন প্রণালী অতি সহজ কৰিলে হয়, কিন্তু মানৱ সমাজৰ হৃদয়ক ই অধিক জটিল আৰু যান্ত্রিকতালৈ পৰিবর্তন কৰিছে। মানৱতা যেন ক্ৰমাত নিঃশেষহে হৈছে।\nআধুনিক প্রযুক্তবিদ্যাই আমাৰ নৱ-প্রজন্মৰ জগতখনলৈ আনিছে এক মানসিক পৰিবর্তন। ছ’চিয়েল মিডিয়াৰ সৃষ্টি হল। আধুনিক প্রযুক্তবিদ্যাৰে নৱ-প্রজন্মই সকলো দিশতে সফলতা লাভ কৰিছে। কিন্তু যিদৰে সৃষ্টিৰ বৰঙণি দিছে ঠিক তেনেকৈ বিনাশৰো পথত আগবাঢ়িছে। আধুনিক প্রযুক্তিবিদ্যাৰ ফলত সৃষ্টি হোৱা মাধ্যম ইন্টাৰনেট, ফেচবুক, ৱাটচ এপ, লেপটপ, টুইটাৰ, ই-মেল, এছ এম এছ, ম’বাইল ফোনবোৰৰ যোগেদি নিজৰ মাজতে এখন জগত সৃষ্টি কৰিছে। গোটেই বিশ্বত বর্তমান সময়ত ফেচবুক আৰু ৱাটচ-এপ ইমানেই জনপ্রিয় হৈ পৰিছে যে এতিয়াৰ নৱ-প্রজন্মৰ বাবে এক ফেশ্বনত পৰিণত হৈছে। অকল নৱ-প্রজন্ম বুলি কলে ভুল হব। এই দুইবিধে সমাজৰ সকলো চামৰ বাবে প্রিয় হৈ পৰিছে। মানে ফেচবুক আৰু ৱাটচ-এপ থকাটো সকলোৰ এটা যেন ষ্টেটাছ ছিম্বলহে। এইবোৰ মাধ্যমে আমাৰ পৰিয়ালৰ মাজত, গাঁও, চহৰ আদিত সংযোগৰ দূৰত্ব বহু ব্যৱধান কমাই আনিছে। কিন্তু কিবা এটা পাইও আমি যেন হেৰুৱাই পেলাইছো আন এক কিবা।আমাৰ মাজৰপৰা নাইকিয়া হৈছে আত্মীয়তা, মৰম, প্রেম, ভালপোৱাৰ আন্তৰিকতা, ক্ৰমাত এলাগী হৈছে আদর্শ, সমাজৰ প্রচলিত নীতি-নিয়ম ইত্যাদি।\nকবলৈ গলে আমি ৰ’বটিক হৈ পৰিছো। আমি ইমানেই ব্যস্ত হৈ পৰিছো যে আমি আমাৰ সমন্ধবোৰ ইন্টাৰনেটৰ জগতখনৰ হাই-হেল্লো’ৰ শব্দত সামৰি ৰাখি দিলো। আমি একো একোজন হৃদয়বিহীন আৰু যন্ত্র হৈ পৰিছো। জীৱনটো প্রতিটো ছেকেণ্ড যান্ত্রিকতাৰ মাজেৰে উপভোগ কৰিছো। আমি প্রত্যকজনে পিন্ধি লৈছো কৃত্রিমতাৰ আৱৰণ। বিলাসী জীৱন প্রণালী আৰু ভোগবাদত আমি এনেদৰে নিমজ্জিত হৈ পৰিছো যে মানৱতাবাদ শেষ কৰি পেলাইছো। সমাজৰ ষ্ট্যাণ্ডার্ড বজাই ৰাখিবলৈ প্রতিটো খোজতে মাথো অভিনয় কৰি গৈছো। যন্ত্র বুলি উল্লেখ কৰাৰ কাৰণ এইয়ে যে আমি এনেকৈ ব্যস্ত হৈ পৰিছো যে নিজৰ পুত্র-পৰিবাৰ,নিজৰ সমন্ধীয়ৰ কথা ভাবিবলৈ সময় নোপোৱা হৈছো। সমন্ধৰ এনাজৰীৰ শিকলিডালৰ বান্ধোন ছিঙি গৈছে। জীয়াই থাকিবৰ বাবে জীৱন নামৰ প্রতিযোগিতাত এনেকৈ ব্রতী হৈ পৰিছো যে আমি পাহৰি পেলাইছো পৰষ্পৰৰ প্রতি থকা সহমর্মিতা আৰু সহানুভূতিবোৰ। ইতিবাচক চিন্তাতকৈ নেতিবাচক চিন্তাধাৰা, অহিংসাতকৈ হিংসাৰ পয়োভৰ মাত্রাধিক পৰিমাণত বৃদ্ধি পাইছে। আজিকালি সৰু সৰু কথাত আমি পশুৰদৰে ব্যৱ্হাৰ কৰো ইজনে সিজনক। ভদ্রতাৰ সীমা চেৰাই পেলাইছো। অশালীনতাক সাৱটি শালীনতাৰ পোচাক খুলি দলিয়াইছো, কথাই কথাই হত্যা, আত্মহত্যা, প্রতিশোধ ইত্যাদি। আর্তজনৰ কান্দোন আৰু দুখ-বেদনা আদিয়ে আজিকালি আমাৰ অন্তৰাত্মা যেন কঁপাই নোতোলে। কোনেও কাৰো কথা ভাবিবলৈ আজি কাৰো হাতত সময় আৰু মৰম নাই। আপোনজনৰ মৃত্যুত খবৰ লবলৈ আমাৰ সময় নাই। আপোনজনৰ মৃত্যুত যদি খবৰ লব নোৱাৰে তেন্তে আপোনাৰ মৃত্যুত কোনে চকুলো টুকিব! দুখৰ সময়ত যদি নিজৰ আপোনজনক মুখত হাঁহি বিৰিঙাব নোৱাৰো তেন্তে আমি কাৰ বাবে জীয়াই আছো। আমি হাঁহিবলৈ পাহৰি গৈছো, আনকো হঁহোৱাবলৈ পাহৰি গৈছো। আমি বাৰু প্রকৃততে ক’লৈ গৈ আছো?\nআমি হেৰুৱাই পেলাইছো সাধাৰণ শিষ্টাচাৰ আৰু শিক্ষাৰ প্রকৃত মূল্যবোধ। লেপটপ বা কম্পিউটাৰত মাউচৰ বুটাম ক্লিক কৰিয়ে আমি নিজৰ নিজৰ লক্ষ্যত উপনীত হব পৰা হ'লো। কাগজ, কলম, চিঠি-পত্র, বাতৰি-কাকত, আলোচনী, ব্যৱসায়, খাদ্য সকলোবোৰ ইলেকট্রনিক হৈ পৰিল। কম্পিউটাৰৰ মাধ্যমৰ যোগেদি কেইটামান ছেকেণ্ডৰ ভিতৰত প্রেৰণ, গ্রহণ, সংৰক্ষণ আjg বিতৰণ কৰিব পৰা হল। হাতে হাতে স্মার্ট ম’বাইল হটল। আমাৰ নৱ-প্রজন্ম স্মার্ট হৈ উঠিল। স্মার্ট হোৱাৰ পিছতো এই ভীৰৰ মাজত মানৱতাত সংযোগ থকা কিছু শব্দ হেৰাই যাবলৈ ধৰিছে। দুখৰ সময়তহে এতিয়া কাকো বিচাৰি পোৱা নাযায়। এয়াই সমাজৰ পৰিবৰ্তনৰ দুখলগা দিশ!\nকেতিয়াবা এনে লাগে, প্রযুক্তিবিদ্যাৰ লগত খোজ দিওতে দিওতে যেন আমি সকলো হেৰুৱাই পেলালো দেখোন। এতিয়া স্মার্ট নোহোৱাটোৱে বৰ লাজৰ কথা। শেহতীয়াকৈ নগৰ-চহৰবোৰো স্মার্ট হল। আমি নিজকে স্মার্ট বুলি জানিও বাৰে বাৰে প্রতিপন্ন কৰি থাকিব লগীয়া হৈছে। আমি যদিও আমাৰ মনোভাৱ, চিন্তাধাৰা সলনি কৰিব পৰা নাই। বিজ্ঞান আৰু আধুনিক প্রযুক্তবিদ্যাৰ সমাজত বসবাস কৰো যদিও এতিয়াও কুসংস্কাৰ আৰু অন্ধ-বিশ্বাসৰপৰা মুক্ত কৰিব পৰা নাই। চাবলৈ গলে ইফালে আমি স্মার্ট। অথচ, আজিৰ এই স্মাৰ্টেচৰ দিনটো দেৱ-দেৱীক পূজা কৰাৰ নামত লাখ লাখ জীৱ-জন্তুক বলিদান দিও, নৰবলি দিও, ডাইনীৰ নামত হত্যা, ধর্ষণ ইত্যাদি আছেই! মানৱ সমাজৰ দুখ-দুর্গতি, অপায়-অমংগল আদি দুৰ কৰিবৰ বাবে লাখ লাখ জীৱ হত্যা কৰি যদি সমাজলৈ শান্তি আহে, তেন্তে আন জীৱক হত্যা কৰাই পূজা নেকি? আমাৰ সমাজত এফালে নাৰীক দেৱীৰূপে পূজা-অর্চনা কৰা হয়, আনহাতে এইখন সমাজতে বর্তমান বর্ধিত হাৰত নাৰী নির্যাতনৰ ঘটনাবোৰ সংঘটিত হয়। দিনক দিনে বলাৎকাৰ, কন্যা শিশু নির্যাতন, যৌতুকজনিত নাৰী নির্যাতন, ডাইনীৰ নামত নাৰী নির্যাতন আদি দৰে ঘৃণনীয় কাণ্ডবোৰ সংঘটিত হয়। এতিয়াও আমাৰ সমাজত কন্যা সন্তান বুলি মাকৰ পেটত থাকোতে হত্যা কৰা হয়। পশ্চিমীয়া সংঙ্কতিত ভোল গৈ আধুনিক বুলি নিজকে চিনাকি দি ভাল পোৱাৰ পিছতো ধর্মৰ নামত, জাত-পাত, উচ্চ-নীচ বুলি বা-বিচাৰ কৰো। আনকি এনে সময় আহিল এতিয়া খোৱা খাদ্যক লয়ো ৰাজনীতি ৰচিব লগীয়া হৈছো। এইয়া নেকি একৈশ শতিকাৰ মানৱ সমাজ! য'ত অপমৃত্যু হ'ল মানৱীয় গুণসমূহ, মূল্যবোধবোৰ আৰু মানসিকতা। সময় সমাগত। সকলো পাহৰি বিজ্ঞান আৰু আধুনিক প্রযুক্তবিদ্যাৰবোৰ সমাজৰ ভাল কামত ব্যৱহাৰ কৰো, ঘূৰাই আনো মানৱীয় গুণবোৰ, পৰিৱর্তন কৰো আমাৰ মানসিকতা, বিদ্যালয়-মহাবিদ্যালয়ত অন্তর্ভুক্ত কৰো নৈতিকতাৰ পাঠ। তেতিয়া হয়তো সুন্দৰ সমাজ এখনৰ সৃষ্টি হব। ইশ্বৰে প্রদান কৰা জীৱনটো মানৱীয় গুণৰে সুন্দৰভাৱে জীয়াই থাকিবলৈ শিকো আহক।আজিৰ পৰাই আৰম্ভ হওক, এই কছৰৎ!\nTags # CHINTAN # LILAKANTAPAYENG # চিন্তন # লীলাকান্ত পায়েং\nBy xukhdukh.com on November 29, 2015\nLabels: CHINTAN, LILAKANTAPAYENG, চিন্তন, লীলাকান্ত পায়েং\nUnknown November 30, 2015 at 9:35 AM\npohi val lagil


আজি প্ৰায় এক বছৰেই হ'ল। তাৰ অভাৱত মোৰ ক্ৰন্দনাৰত সংসাৰত বিননি। স্বাভাৱিকতে স্মৃতি জাগ্রত হয় মাথোঁ প্ৰত্যেকটি ক্ষণত। দেশৰ হকে প্ৰাণ আহুতি দি; সি স্বৰ্গগামী। কিন্তু মোৰ কথা নাভাবিলে লগতে কণমানি দুজনীৰ কথা অকনো নাভাৱিলে ! কি হ'ব, মোৰ অবিহনে কেনেদৰে আশ্ৰয় ল'ব ! নিশ্চয়তাত থিতাপি লৈ, সি আৰু নাই।\nগাভৰু জীৱনত উকা সাজ পিন্ধিলোঁ, সদায় জানো এনেদৰেই জীয়াই থাকিব পাৰিম! ভাবি হতাশাক প্ৰশ্ৰয় দিওঁ, কিজানিবা সমাজত দোষ কৰি পাকচক্ৰত সোমাই পৰোঁ। অত্যাধিক অযুক্তিকৰ প্ৰশ্নপদ ? মাথোঁ অন্ধকাৰৰ গ্ৰাসত ম্লান পৰি হীনমন্যতাত আশ্ৰয় লওঁ সাৰথি কৰি ।\n✍চিন্ময় ডেকা, টংলা\nTags: অণুগল্প চিন্ময় ডেকা


কৃষি আইনৰ পিছত এইবাৰ বাতিল হ'ব নেকি CAA? News18 Indiaৰ চৌপালত মুখ্যমন্ত্ৰী হিমন্ত বিশ্ব শৰ্মাৰ তাৎপর্যপূর্ণ মন্তব্য news18-india-chaupal-cm-himanta-biswa-sarma-on-caa-hb– News18 assam\nHimanta Biswa Sarma: কৃষি আইনৰ পিছত এইবাৰ বাতিল হ'ব নেকি CAA? News18 Indiaৰ চৌপালত মুখ্যমন্ত্ৰী হিমন্ত বিশ্ব শৰ্মাৰ তাৎপর্যপূর্ণ মন্তব্য\nNews18ৰ চৌপাল অনুষ্ঠানত নাগৰিকত্ব সংশোধনী আইনৰ সন্দৰ্ভত মুখ্যমন্ত্ৰী হিমন্ত বিশ্ব শৰ্মা (CM Himanta Biswa Sarma )ৰ গুৰুত্বপূৰ্ণ মন্তব্য।\nNews18ৰ চৌপাল অনুষ্ঠানত নাগৰিকত্ব সংশোধনী আইনৰ সন্দৰ্ভত মুখ্যমন্ত্ৰী হিমন্ত বিশ্ব শৰ্মা (CM Himanta Biswa Sarma )ৰ গুৰুত্বপূৰ্ণ মন্তব্য। তিনিওখন কৃষি আইন বাতিল হোৱাৰ পিছত দেশত নাগৰিকত্ব সংশোধনী আইনো বাতিল কৰিব লাগে বুলি একাংশই দাবী উত্থাপন কৰিছে। অসমৰ একাংশ দল সংগঠনে ইতিমধ্যে কা বাতিলৰ দাবীৰে এলানি আন্দোলনৰ কাৰ্যসূচীও ঘোষণা কৰিছে।\nএইবাৰ এই সন্দৰ্ভত মুখ খুলিছে মুখ্যমন্ত্ৰী হিমন্ত বিশ্ব শৰ্মাই। মুখ্যমন্ত্ৰীগৰাকীয়ে কয় যে, "ভাৰতত হিন্দু সভ্যতা আছিল আৰু হিন্দু সভ্যতা থাকিব। য'তেই হিন্দু সম্প্ৰদায়ৰ লোক পীড়িত হ'ব, ধৰ্মীয় অত্যাচাৰৰ বলি হয়, তেওঁলোকৰ মাতৃভূমিলৈ ঘূৰি অহাৰ অধিকাৰ থাকিব লাগে। সেইকাৰণে মই সদায় নাগৰিকত্ব সংশোধনি আইন (CAA)ৰ সমৰ্থন কৰো।"\nমুখ্যমন্ত্ৰী হিমন্ত বিশ্ব শৰ্মাই কয়, "মমতা দিদিয়ে বাংলাদেশৰ বঙালী হিন্দুসকলক আদৰণি নজনাব পাৰে, কিন্তু তেওঁ তেওঁৰ ভায়েকৰ কথা শুনিব লাগিব। বায়েকসকলে ভায়েকৰ কথা শুনেই, ভায়েকসকলে কিন্তু বায়েকৰ কথা নুশুনে। 2014 হৈছে CAAৰ কাটঅফ সময়, যিটো মই নিৰ্ধাৰণ কৰা নাছিলো, কিন্তু মই বিশ্বাস কৰো যে হিন্দুসকলে এশ বা পঞ্চাশ বছৰ পাছতো ভাৰতলৈ অহাৰ অধিকাৰ থাকিব লাগে।"\nCM Himanta Biswa sarmaFarm ActNews18 India


আপোনাৰ ওচৰত ৭ বছৰৰো অধিক পুৰণি বাহন আছে নেকি ? তেন্তে দিব লাগিব সেউজ কৰ !– News18 assam\nVehicle Scrap Policy : আপোনাৰ ওচৰত ৭ বছৰৰো অধিক পুৰণি বাহন আছে নেকি ? তেন্তে চৰকাৰক দিব লাগিব সেউজ কৰ !\nVehicle Scrap Policy : প্ৰধানমন্ত্ৰী মোডীয়ে(PM Narendra Modi) দেশত প্ৰথমবাৰৰ বাবে বাহনৰ বাবে স্ক্ৰেপিং নীতি ঘোষণা কৰিছে। যদি আপোনাৰ বাহনখন ৭ বছৰ পুৰণি হয় তেন্তে বাহনৰ স্ক্ৰেপ নীতি অনুসৰি আপুনি সেউজকৰ পৰিশোধ কৰিব লাগিব।\nVehicle Scrap Policy : প্ৰধানমন্ত্ৰী মোডীয়ে(PM Narendra Modi) দেশত প্ৰথমবাৰৰ বাবে বাহনৰ বাবে স্ক্ৰেপিং নীতি ঘোষণা কৰিছে। বাজেট অধিৱেশনত চৰকাৰে নীতিটো ঘোষণা কৰিছিল। এইটোৱে কৈছিল যে দেশৰ পুৰণি বাহনসমূহ(Old Vehicle) পৰিকল্পিতভাৱে আঁতৰ কৰা হ'ব। য'ত বাহনৰগৰাকীৰ সৈতে অটো(Auto) খণ্ডও যথেষ্ট লাভান্বিত হ'ব। বাহনৰ স্ক্ৰেপ আঁচনি এখনৰ পৰা আপুনি কেনেদৰে লাভান্বিত হ'ব জানো আহক। আৰু এই নীতি কাৰ্যকৰী হোৱাৰ পিছত আপুনি কি নিয়ম অনুসৰণ কৰিব লাগিব।\n৭ বছৰ পুৰণি বাহনখনে কৰ পৰিশোধ কৰিব – যদি আপোনাৰ বাহনখন ৭ বছৰ পুৰণি হয় তেন্তে বাহনৰ স্ক্ৰেপ নীতি অনুসৰি আপুনি সেউজকৰ পৰিশোধ কৰিব লাগিব। যিটো চৰকাৰে পৰিৱেশ সুৰক্ষিত কৰাৰ বাবে ব্যয় কৰিব। এই নিয়ম দুচকীয়া বাহন, চাৰিচকীয়া বাহন আৰু তিনিচকীয়া বাহনকে ধৰি সকলো বাণিজ্যিক বাহনৰ ক্ষেত্ৰত প্ৰযোজ্য হ'ব।\nনতুন গাড়ী ক্ৰয়ৰ পঞ্জীয়ন বিনামূলীয়া হ'ব – পুৰণি গাড়ীৰ স্ক্ৰেপিঙে এখন প্ৰমাণপত্ৰ লাভ কৰিব। বাহন নিৰ্মাতাসকলক নতুন বাহন এখন ক্ৰয় কৰাৰ ওপৰত ৫% ৰেহাই প্ৰদান কৰিবলৈ পৰামৰ্শ দিয়া হৈছে যদি তেওঁলোকে স্ক্ৰেপিং প্ৰমাণপত্ৰ প্ৰদৰ্শন কৰে। প্ৰমাণপত্ৰখনে এখন নতুন গাড়ী ক্ৰয়ৰ ওপৰত পঞ্জীয়নৰ বাবে কোনো ধন পৰিশোধ কৰিব নালাগিব। তেওঁ কৈছিল যে স্ক্ৰেপ নীতিয়ে পথ কৰকো ৰেহাই দিব।\nএই লাভালাভবোৰ স্ক্ৰেপ নীতিৰ পৰা আহিব – এই নীতিয়ে সাধাৰণ পৰিয়ালবোৰক সকলো ধৰণে যথেষ্ট লাভান্বিত কৰিব। প্ৰথম লাভালাভটো হ'ব যে আপুনি পথ দুৰ্ঘটনাৰ দৰে বিপদৰ পৰা পৰিত্ৰাণ পাব। পুৰণি গাড়ী, পুৰণি প্ৰযুক্তিৰ পথ দুৰ্ঘটনাৰ উচ্চ আশংকা থাকে, যাৰ ফলত মুক্তি হ'ব। আঁচনিখনে প্ৰদূষণ হ্ৰাস কৰিব আৰু তত্বাৱধান ব্যয়, মেৰামতি ব্যয়, পুৰণি গাড়ীৰ ইন্ধন দক্ষতা ৰাহি কৰিব।\nAuto NewsModi GovtMotor Vehicle RulesVehicles


মৃগয়া : বনৰ পৰা মনলৈ - যোগেশ কিশোৰ ফুকন - সাহিত্য ডট অৰ্গ\nমৃগয়া : বনৰ পৰা মনলৈ – যোগেশ কিশোৰ ফুকন\nবিস্তৃত ভূখণ্ড জুৰি সেউজ সম্ভাৰ, বিধে বিধে বন্য পৰিয়াল, উৎকৃষ্ট ফল-ফুলেৰে ভৰপূৰ অৰণ্যই হৈছে তাহানিৰ মৃগয়াক্ষেত্ৰ৷ পুৰণি কালত ৰজা-মহাৰজাকে ধৰি অভিজাত গোষ্ঠীৰ এক বিনোদ বিহাৰৰ ব্যৱস্থাক মৃগয়া বুলিছিল৷ ‘মৃগ’ শব্দৰ অৰ্থ হৰিণ৷ আকৌ হৰিণকে মৃগপহু বুলিও কয়৷ প্ৰাচীন ভাৰতবৰ্ষত মৃগয়াৰ লগত জড়িত অনেক কাহিনী আছে৷ তাৰে কিছু সংখ্যক ইমানেই ৰোমাঞ্চকৰ যে মৃগয়াই অভিজাত জীৱনক উদ্দীপনা দিছিল৷ কিছুমান মৃগয়াত আছিল অন্তহীন কৌতূহল৷ মৃগয়া যাত্ৰাত কেতিয়াবা আহি পৰিছিল জীৱন্ত ৰমণী, সুন্দৰী ললনা৷ মৃগয়াকালত লগত পোৱা সেই ৰূপহী হ’বলগা হৈছিল কাৰোবাৰ অৰ্ধাংগিনী৷\n‘মৃগয়া’ শব্দটোৰ অৰ্থ হেমকোষত পহু খেদি বধ কৰা ধেমালি বুলি কৈছে৷ ইয়াক ইংৰাজীত Hunting বোলে৷ সুন্দৰী নাৰী চিকাৰ কৰা এক শ্ৰেণী কামাৰ্ত পুৰুষ আছে৷ তেওঁলোকক Hunter শব্দৰে যুৱতী চিকাৰৰ দৰে অসামাজিক কামত লিপ্ত হোৱা লোক বুলি বুজোৱা হয়৷ মৃগ শব্দৰ পৰা নিৰ্গত হৈছে হৰেক ৰকমৰ অৰ্থ৷ মৃগ বা হৰিণৰ চকু আৱেগেৰে পৰিপূৰ্ণ, পদুমৰ কোমল পাহিৰ দৰে ধুনীয়া৷ ধুনীয়া চকুৰ তিৰোতাক সেইবাবেই মৃগনয়নী, মৃগাক্ষী আদি বিশেষণ দিয়া হয়৷ নীলা আকাশৰ বিশাল সাম্ৰাজ্যত জিলিকি থকা চন্দ্ৰৰ আন এটা নাম মৃগাংক৷ চন্দ্ৰৰ শৰীৰত তুলসী আৰু হৰিণৰ চিত্ৰ চিৰকাল জিলিকে৷ সেয়া মৃগ-তুলসী বুলি মৰ্ত্যৰ মানুহৰ আছে লোকবিশ্বাস৷ মৃগ বা হৰিণ অংকিত বাবে চন্দ্ৰৰ নাম মৃগাংক৷ মতা হৰিণক শৰ আৰু ভেলেঙীৰে স্ত্ৰীলিংগ বুজোৱা হয়৷ ‘মৃগতৃষ্ণা খেদি খেদি হ’লা কিয় ক্লান্ত’ বুলি মৰীচিকা খেদাৰ বেদনা গীতত ঘোষিত হৈছে৷ অৰণ্যৰ বাসিন্দা মৃগ নিৰ্জু, নিমাখিত৷ কিন্তু সেই একেই অৰণ্যৰ মৃগৰাজ অৰ্থাৎ সিংহ মদমত্ত, বনৰ বিক্ৰম৷ সেইবাবে সিংহক মৃগেন্দ্ৰ বোলে৷ আকাশৰ প্ৰখ্যাত নক্ষত্ৰ মৃগশিৰা৷ নীলিম আকাশত থকা সকলো নক্ষত্ৰ হেনো মৃগ আৰু মৃগৰ শীৰ্ষত মৃগশিৰা৷ এই নামৰ উৎসৰ সন্ধান কৰি তাৰ উত্তৰ জ্যোতিৰ্বিজ্ঞানেও দিব পৰা নাই৷ আকৌ মৃগ শব্দৰ লগত জড়িত হৈছে এবিধ সুগন্ধি৷ আমোলমোল সেই সুৰভি হৰিণৰ নাভিৰ পৰা উৎপন্ন হয়৷ অসমীয়া কাব্য আৰু গীতত মৃগনাভি শব্দটো বিবিধ দৰদী ভংগীৰে ব্যৱহাৰ হৈছে৷ ইয়াৰ আন এটি প্ৰাণ পুলকিত কৰিব পৰা শব্দ আছে৷ সেই শব্দটি হৈছে ‘কস্তুৰী’৷ মন বিকল কৰিব পৰা কস্তুৰী ঘ্ৰাণেৰে পূৰ্ণ লয়লাস বন্যপ্ৰাণীটি মৃগয়া যাত্ৰীৰ হত্যা কৰিবলৈ কেনেকৈ সত গৈছিল? হৰি ঐ! অভিজাত মানুহৰ সেই ধেমালি যে চৰম নিষ্ঠুৰতাত পৰিণত হৈছিল, সেই কথা বিনোদ বিহাৰীসকলে এবাৰলৈ ভাবিছিল নে বাৰু? মৃগ আটোলটোল প্ৰাণী, যাক দেখিলে মৰম নিগৰে, আপ্লুত হওঁ৷ মন হৰি নিয়া সেই প্ৰাণীটি চাই থাকিবৰ মন যায়, কিন্তু হত্যা কৰাৰ প্ৰশ্নই উঠিব নালাগে৷\nআদিকবি বাল্মীকিৰ মহাকাব্য ৰামায়ণৰ পৰা বন্যপ্ৰাণীৰ এখন সুদীৰ্ঘ তালিকা বিচাৰি ল’ব পাৰি৷ পঞ্চৱতী বনৰ পৰা তেওঁৰ নিজা বাল্মীকি বনলৈকে বন্যপ্ৰাণীৰ এখন বিশাল পৃথিৱী৷ লংকাৰ নৃপতি ৰাৱণে সীতাৰ মন আকৰ্ষণ কৰিবলৈ যিটি প্ৰাণী নিৰ্বাচন কৰিছিল সেয়া হৰিণ বুলি কোনেনো নাজানে! সুশীল ৰামচন্দ্ৰই হৰিণা চিকাৰ নকৰে বুলি ৰাৱণে জানে৷ ৰাৱণে জানিছিল যে ৰাম-লক্ষ্মণে অৰণ্যৰ পৰা ফল-মূলহে সংগ্ৰহ কৰে, বন্যপ্ৰাণীক অসুবিধা নিদিয়ে৷ অৱশ্যে এবাৰ পৰিস্থিতিত পৰি ধূৰ্ত ঢোৰা কাউৰীৰ এটা চকুত আঘাত কৰিছিল ৰামচন্দ্ৰই৷ ৰাৱণে পঠোৱা হৰিণ উকা হ’লে নহ’ব, সোণালী বৰণেৰে, বুটা বছা শৰীৰেৰে চিকমিকাব লাগিব৷ ময়ূৰপংখীৰ দৰে তৰা বছা হৈ থুনুকা খোজেৰে লয়লাস ফুটিব লাগিব৷ সীতাৰ মন টানিবলৈ মাতুল মাৰীচক সকলো ব্যৱস্থা কৰিবলৈ নিৰ্দেশ দি ৰমনীৰ প্ৰতি মৃগয়াত লিপ্ত হ’ল ৰাৱণ৷\nহস্তিনাপুৰীৰ পৰা ৰাজকীয় সজ্জাৰে সজ্জিত হৈ দুষ্যন্ত মৃগয়ালৈ গৈছিল৷ মৃগয়াত তেওঁ ইমানেই বিভোৰ হৈ পৰিল যে নিৰুপমা প্ৰকৃতিৰ হাতে গঢ়া মহামুনি কণ্বৰ আশ্ৰমৰ সীমাত উপস্থিত হ’লগৈ৷ এটি ভয়াৰ্ত হৰিণে প্ৰাণ বচাবলৈ ঋষিৰ আশ্ৰমৰ ফালে দৌৰিলে৷ কিন্তু ক্ষান্ত নহ’ল প্ৰশান্ত দুষ্যন্তৰ অশান্ত শৰ৷ ইচ্ ইচ্, এক দুৰন্ত সন্ধিক্ষণ! কাঁড় নিক্ষেপ কৰা হ’লেই আশ্ৰমৰ প্ৰাণী বধ কৰাৰ অপৰাধত অপৰাধী হ’লহেঁতেন ৰজা৷ সেই সময়তে উদ্যত ধনু-কাঁড় বাৰণ কৰিবলৈ চিঞৰি উঠিস বৈখানস৷ বৈখানস আৰু সাৰদ্ৰথে আশ্ৰম চম্ভালিছিল, দায়িত্ব পালিছিল৷ সেইদিনাৰ বৈখানসৰ বাৰণ বাক্যই তেতিয়াৰ পৰা এতিয়ালৈকে ভাৰতৰ বুকুত আলোড়ণ তুলি আছে৷ আচম্বিতে সতৰ্ক বৈখানসৰ সেই বাৰণ মহাকবি কালিদাসে উচ্চতম চাৰুতাৰে খোদিত কৰিছে এইদৰে –\n‘মৃদু ই মৃগদেহত নামাৰিবা শৰ,\nজুইনো দিয়েহি কোনে ফুলৰ ওপৰ৷\nঅতিকে চঞ্চল এই হৰিণাৰ প্ৰাণ\nনহয় তুলনা তোমাৰ বজ্ৰতুল্য বাণ৷’\nকালিদাসৰ ‘শকুন্তলা’ কাব্যৰ বিশাল পটভূমিত প্ৰৱেশ কৰি অনেক ভাৰতীয় চিন্তাবিদে অন্তহীন মন্তব্য প্ৰদান কৰিছে৷ জাৰ্মান দাৰ্শনিক কবি গ্যেটে শকুন্তলা কাব্যক স্বৰ্গ আৰু মৰতৰ সংযোগ বুলি কৈছে৷ এজন বাংলা লেখকে দুষ্যন্তৰ উদ্যত শৰ আৰু আশ্ৰমৰ সুকোমল হৰিণা সম্পৰ্কে অন্য এক তাৎপৰ্যপূৰ্ণ মন্তব্য দাঙি ধৰিছে এইদৰে – ‘তুলা সম মৃগেৰ শৰীৰে অগ্নিসম শৰ নিক্ষেপ কৰা উচিত নয়৷’ পঞ্চৱতীবন, কল্যাণবন, সুন্দৰবন আদি ভাৰতবৰ্ষৰ মৃগয়াবনৰ পুৰণি ঠিকনা৷ হিমালয়ৰ নামনিত অনেক অৰণ্য আছিল৷ ভাৰতৰ একচ্ছত্ৰী সম্ৰাটসকলে মৃগয়াত ব্যস্ত হৈ অৱসৰ বিনোদন উপভোগ কৰিছিল৷ তাৰে এখন মৃগয়াবনৰ নাম এতিয়া ডুন উপত্যকা হ’ল৷ প্ৰকৃতিৰ ৰম্যভূমি ডুনৰ পৰিসীমা ১২৫ বৰ্গমাইল (২০১ কিলোমিটাৰ)৷ এই অৰণ্যৰ ভিতৰৰে অন্য এখন প্ৰাচীন মৃগয়াবন বৰ্তমান কৰবেট ৰাষ্ট্ৰীয় উদ্যানৰূপে পৰিচিত৷ ভাৰতৰ ভূ-স্বৰ্গ কাশ্মীৰৰ ৰজা-মহাৰজাসকলে বিহাৰ কৰা মৃগয়া বনৰ নাম এতিয়া দাচিগামা৷ আৰু আছে হাজাৰিবাগ, ৰাজাজী, বান্দীপুৰ, কানাহা ইত্যাদি৷ ইবিলাকৰ কিছুসংখ্যক সংৰক্ষিত পৰ্যায়লৈ উন্নীত হ’লেও প্ৰাচীন ভাৰতত ইবিলাক আছিল মৃগয়াৰ যোগ্যক্ষেত্ৰ৷\nসৰযুৰ পাৰত গঢ়ি উঠিছিল ইক্ষাকু বংশৰ দশৰথৰ অযোধ্যা৷ অপুত্ৰক দশৰথে পুত্ৰলাভ কৰিছিল৷ তাৰ পূৰ্বৰ ঘটনা ৰোমাঞ্চকৰ৷ মৃগয়া আছিল নৃপতি দশৰথৰ ৰাজকীয় বন্য চখ৷ কিন্তু হায়! শব্দভেদী তীক্ষ্ণবাণে বধিলে অন্ধমুনিৰ পুত্ৰক৷ অভিশপ্ত হ’ল দশৰথ৷ পিছে সেই অভিশাপ ভাগ্যচক্ৰৰ বলত আশীৰ্বাদলৈ পৰ্যবসিত হৈছিল৷ ৰাজমহিষী কৌশল্য, কৈকেয়ী, সুমিত্ৰাই মাতৃত্ব লাভ কৰিছিল৷ ভাৰতভূমিক ধন্য কৰি জন্ম হৈছিল চাৰিপুত্ৰ – ৰামচন্দ্ৰ, লক্ষ্মণ, ভৰত, শত্ৰুঘ্ন৷ সেয়া আছিল মৃগয়া৷ নৃপতি দশৰথৰ মৃগয়াৰ পৰিণতি৷\nঅৰণ্যই যুগে যুগে কঢ়িয়ায় নিৰ্যাস৷ সেই বাবেই কিজানি মোৰ ঐতিহ্যসুন্দৰ ভাৰতবৰ্ষৰ তাহানিৰ মৃগয়াবনৰ মাধুৰ্য চিৰকাল অক্ষত হৈ থাকিব বুলি ভাবিছিলো৷ বুজিলো, চিৰদিন একে হৈ কোনো নোৱাৰে থাকিব৷ অৰণ্যতো আধুনিক সংৰক্ষণ ব্যৱস্থাৰ প্ৰয়োজন হৈছে৷ তথাপি শৰীৰৰ ভিতৰত অনুভৱ কৰো পূৰ্বপুৰুষৰ বন্যতেজ৷ অৰণ্য দেখিলেই আদিম মনটোৱে সেইফালে দ্ৰুত সঞ্চাৰী দৌৰ মাৰে৷ মোৰ মানসত উত্তৰবিহীন ৰহস্যৰ আৱৰ্তত মায়াময়, সুষমাময়, মাধুৰ্যময় হৈ থাকিব প্ৰাচীন মৃগয়াবন৷■■\nমিঠা মিথ্যা – ডাঃ হিতেশ্বৰ শৰ্মা\nভগৱানৰ সন্ধানত…(অনুপমা বৰগোহাঁই)


mann-ki-baat-pm-modi-says-he-is-here-for-the-service-of-the-country-skd– News18 assam\nপ্ৰধানমন্ত্ৰীয়ে আজিৰ কাৰ্যসূচীত আয়ুষ্মান কাৰ্ডৰ জৰিয়তে চিকিৎসা কৰোৱা ৰোগীৰ সৈতেও বাৰ্তালাপ কৰে।\nLast Updated : November 28, 2021, 16:54 IST\n‘মই শাসন নহয়, মানুহৰ সেৱাৰ বাবেহে আছো।’ আজি ‘মন কী বাত’ অনুষ্ঠানত এই মন্তব্য কৰে প্ৰধানমন্ত্ৰী মোদীয়ে (PM Modi)। মোদীয়ে জনসাধাৰণক কোৰোণাৰ পৰা নিজকে আঁতৰাই ৰাখিবলৈও পৰামৰ্শ দিয়ে। প্ৰধানমন্ত্ৰীয়ে কয় যে কোৰোণা এতিয়াও যোৱা নাই। সেয়েহে আমি সাৱধান হোৱা প্ৰয়োজন। প্ৰধানমন্ত্ৰীয়ে আজিৰ কাৰ্যসূচীত আয়ুষ্মান কাৰ্ডৰ জৰিয়তে চিকিৎসা কৰোৱা ৰোগীৰ সৈতেও বাৰ্তালাপ কৰে।\nপ্ৰতি মাহৰ অন্তিম দেওবাৰে প্ৰচাৰিত হোৱা এই কাৰ্যসূচীৰ আজি ৮৩সংখ্যক খণ্ড আছিল। আহক চাও আজিৰ কাৰ্যসূচীত মোদীয়ে দিয়া বক্তব্যৰ ১০টা গুৰুত্বপূৰ্ণ কথা।\n১. মোদীয়ে কয়, ডিচেম্বৰ মাহত নেভী ডে আৰু আৰ্ম্ড ফোৰ্চেছ ডেও দেশে পালন কৰে। আমি সকলোৱে জানো যে ১৬ ডিচেম্বৰ ১৯৭১ চনৰ যুদ্ধৰ স্বৰ্ণজয়ন্তী বৰ্ষও দেশে পালন কৰিছে। এই সকলো উপলক্ষে দেশৰ নিৰাপত্তাৰক্ষীক স্মৰণ কৰিছো। আমাৰ বীৰসকলক স্মৰণ কৰিছো।\n২. মোদীয়ে কয় – এতিয়া দেশজুৰি সাধাৰণ লোকেই হওক বা চৰকাৰ, পঞ্চায়তৰ পৰা পাৰ্লিয়ামেণ্টলৈ, অমৃত মহোৎসৱৰ পৰিৱেশ আরু এই মহোৎসৱৰ সৈতে জড়িত কাৰ্যসূচী চলি আছে।\n৩. প্ৰধানমন্ত্ৰী মোদীয়ে কয় – বিগত দিনসমূহত দিল্লীত ‘আজাদী কী কহানী – বচ্চো কী জুবানী’ কাৰ্যসূচীত শিশুসকলে স্বাধীনতা সংগ্ৰামৰ সৈতে জড়িত গাথাঁ প্ৰস্তুত কৰিছে। গুৰুত্বপূৰ্ণ কথাটো হ’ল ভাৰতৰ সৈতে নেপাল, মোৰিছাছ, তাঞ্জানিয়া, নিউজীলেণ্ড আৰু ফিজিৰ শিক্ষাৰ্থীয়েও অংশ লয়।\n৪. মোদীয়ে কয়, ‘প্ৰকৃতিৰ পৰা আমাৰ বাবে বিপদো কঢ়িয়াই আনিব পাৰে যেতিয়া আমি তাৰ সন্তুলন নাইকীয়া কৰো বা তাৰ পৱিত্ৰতা নষ্ট কৰো। প্ৰকৃতিয়ে মাতৃৰ দৰে আমাক পালন কৰে আৰু আমাৰ বিশ্বত নতুন নতুন ৰং চটিয়ায়।\n৫. প্ৰধানমন্ত্ৰী মোদীয়ে কয়, ‘মই আজিও শাসনত নাই আৰু ভৱিষ্যতেও শাসনলৈ যাব নিবিচাৰো। মই কেৱল সেৱাত থাকিব বিচাৰো। মোৰ বাবে এই পদ শাসনৰ বাবে নহয়, সেৱাৰ বাবেহে।\n৬. মোদীয়ে কয় – আপোনালোকে জানি সুখী হ’ব যে এতিয়া Unicornsৰ বিশ্বত ভাৰত দ্ৰুতগতিত আগবাঢ়িছে। এক ৰিপ’ৰ্ট অনুসৰি, এই বছৰত এক ডাঙৰ পৰিৱৰ্তন আহিছে। কেৱল ১০ মাহতে ভাৰতে প্ৰতি ১০ মিনিটত এটা Unicorns নিৰ্মাণ কৰিছে।\n৭. মোদীয়ে কয় – ডিচেম্বৰ মাহতে আৰু এক ডাঙৰ দিন আমাৰ সন্মুখলৈ আহে যাৰ পৰা আমি প্ৰেৰণা পাওঁ। এই দিনটো হৈছে ৬ ডিচেম্বৰত বাবা ছাহেব আম্বেদকাৰৰ পূণ্যতিথি। বাবা ছাহেব আম্বেদকাৰে নিজৰ সম্পূৰ্ণ জীৱন দেশ আৰু সমাজৰ বাবে নিজৰ কৰ্তব্যৰ জৰিয়তে সমৰ্পিত কৰিছিল।\n৮. মোদীয়ে কয়, ‘‘StartUpsৰ বিশ্বত আজি ভাৰতে বিশ্বত একপ্ৰকাৰ নেতৃত্ব বহন কৰি আছে। ব‍ছৰৰ পিছত বছৰ ষ্টাৰ্টআপে অভিলেখসংখ্যক বিনিয়োগ লাভ কৰিছে। এই ক্ষেত্ৰখন দ্ৰুতগতিত আগবাঢ়ি আছে। দেশৰ প্ৰতিখন সৰু সৰু চহৰো ষ্টাৰ্টআপৰ পৰিধিত সোমাইছে।\n৯. মোদীয়ে কয়, ‘জালৌনত এক পৰম্পৰাগত নদী আছে – নুন নদী। নুন ইয়াৰ কৃষকৰ বাবে পানীৰ মুখ্য উৎস আছিল। কিন্তু লাহে লাহে নুন নদী বিলুপ্তিৰ পথত। জালৌনৰ মানুহে এই পৰিস্থিতিত পৰিৱৰ্তনৰ পণ লৈছিল। আজি ইমান কম সময়ৰ ভিতৰতে এই নদীখন পুনৰ জীৱিত হৈছে।\n১০. মোদীয়ে কয়, ‘আমাৰ দেশত বহু ৰাজ্য আছে, বহু অঞ্চল আছে য’ত মানুহে নিজৰ প্ৰকৃতিপ্ৰদত্ত ৰংবোৰ সজাই ৰাখিছে। এই লোকসকলে প্ৰকৃতিৰ সৈতে মিলি বাস কৰাৰ জীৱনশৈলী আজিও জীয়াই ৰাখিছে। এয়া আমাৰ সকলোৰে বাবে প্ৰেৰণা।\nFirst published: November 28, 2021, 16:54 IST


Janya in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Janya ar byavahar, ppali, parshwakriya, upkaar, kriya-pratikriya aaru satarkatabani\nJanya ৰ লাভ আৰু ব্যৱহাৰসমূহ- Janya Benefits & Uses in Assamese- Janya ar laabh aaru byavaharsamuh\nJanya ৰ পালি আৰু সেয়া কেনেদৰে ল'ব- Janya Dosage & How to Take in Assamese - Janya ar paali aaru xeya kenedore lobo\nJanya ৰ পাৰ্শ্চক্ৰিয়াসমূহ- Janya Side Effects in Assamese- Janya ar parshwakriyasamuh\nJanya সংক্ৰান্ত সতৰ্কতাবাণীসমূহ- Janya Related Warnings in Assamese- Janya xonkranta xatarkatabanisamuh\nঅইন দৰৱৰ সৈতে Janyaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Janya with Other Drugs in Assamese- Oinor xoite Janya ar gurutor kriya-pratikriya\nJanya মতভেদসমূহ- Janya Contraindications in Assamese- Janya nishedhsamuh\nJanya ৰ বিষয়ে সততে সোধা প্ৰশ্নসমূহ- Frequently asked Questions about Janya in Assamese- Janya ar bikhoye satate xodha prashnasamuh\nখাদ্য আৰু মদৰ সৈতে Janya ক্ৰিয়া-প্ৰতিক্ৰিয়া- Janya Interactions with Food and Alcohol in Assamese- khadya aaru modor xoite Janya kriya-pratikriya\nJanya ৰ লাভ আৰু ব্যৱহাৰসমূহ - Janya Benefits & Uses in Assamese - Janya ar laabh aaru byavaharsamuh\nJanya তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nJanya ৰ পালি আৰু সেয়া কেনেদৰে ল'ব - Janya Dosage & How to Take in Assamese - Janya ar paali aaru xeya kenedore lobo\nJanya-ৰ উপাদানসমূহ - Janya Active Ingredients in Assamese - Janya-ar upadaansamuh\nJanya ৰ পাৰ্শ্চক্ৰিয়াসমূহ - Janya Side Effects in Assamese - Janya ar parshwakriyasamuh\nগৱেষণাৰ ভিত্তিত, Janya ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nJanya সংক্ৰান্ত সতৰ্কতাবাণীসমূহ - Janya Related Warnings in Assamese - Janya xonkranta xatarkatabanisamuh\nJanya-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Janya লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nJanya-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nJanyaএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Janya গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Janya কি প্ৰভাৱ দেখা গৈছে?\nJanyaৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Janya কি প্ৰভাৱ দেখা গৈছে?\nJanya গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Janya ৰ কি প্ৰভাৱ দেখা গৈছে?\nহৃদয় can be affected by Janyaৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Janyaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Janya with Other Drugs in Assamese - Oinor xoite Janya ar gurutor kriya-pratikriya\nJanya তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nJanya মতভেদসমূহ - Janya Contraindications in Assamese - Janya nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Janya লোৱা অনুচিত যাতে -\nJanya ৰ বিষয়ে সততে সোধা প্ৰশ্নসমূহ - Frequently asked Questions about Janya in Assamese - Janya ar bikhoye satate xodha prashnasamuh\nএই Janya-এ অভ্য়াস বা নিচাৰ সৃষ্টি কৰে নেকি?\nনহয়, Janya আসক্তি সৃষ্টি কাৰক বুলি কোনো সাক্ষ্য নাই।\nJanya আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু Janya লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত Janya ব্যৱহৃত নহয়।\nখাদ্য আৰু মদৰ সৈতে Janya ক্ৰিয়া-প্ৰতিক্ৰিয়া - Janya Interactions with Food and Alcohol in Assamese - khadya aaru modor xoite Janya kriya-pratikriya\nখাদ্য আৰু Janyaৰ ক্ৰিয়া-প্ৰতিক্ৰিয়া\nখাদ্যৰ সৈতে Janyaৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Janyaৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Janyaৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।


কাঠপুতলি - অসমীয়া ৱিকিপিডিয়া\nৰাজস্থানী কাঠপুতলি শিল্পী\nকাঠপুতলি (ইংৰাজী: Kathputli) ভাৰতৰ ৰাজস্থান ৰাজ্যত প্ৰচলিত পাৰম্পৰিক পুতলা নাচ অনুষ্ঠান। কাঠপুতলি পুতলা নাচৰ পুতলাবোৰ মোটা সূতা বা তাঁৰৰ সহায়ত নৃত্য কৰোৱা হয়। ই ভাৰতীয় পুতলা নাচৰ আটাইতকৈ জনপ্ৰিয় ৰূপ। সূতাৰ সহায়ত নৃত্য কৰোৱা বাবে এই পুতলাবোৰ মাত্ৰ এডাল সূতা বা তাঁৰৰ সহায়ত নিয়ন্ত্ৰণ কৰিব পাৰি। এই সূতা পুতলাৰ ওপৰৰ অংশৰ পৰা সূত্ৰধাৰৰ হাতলৈ প্ৰসাৰিত থাকে।\nকাঠপুতলি শব্দটো ৰাজস্থানী ভাষাৰ দুটা শব্দ কাঠ আৰু পুতলিৰ সমষ্টি। ইয়াৰ আক্ষৰিক অৰ্থ হৈছে সম্পূৰ্ণৰূপে কাঠৰে তৈয়াৰ কৰা পুতলা। কিন্তু ব্যৱহাৰিক ক্ষেত্ৰত ইয়াক কাঠ, কপাহী কাপোৰ আৰু ধাতুৰ তাঁৰেৰে তৈয়াৰ কৰা হয়।\nকাঠপুতলি পুতলা নাচ\nকিছুমান পণ্ডিতে বিশ্বাস কৰে যে কাঠপুতলি কলাৰ পৰম্পৰা হাজাৰ বছৰতকৈও অধিক পুৰণি। ৰাজস্থানী লোককাহিনী, গীত আৰু আনকি কেতিয়াবা লোকগীততো ইয়াৰ উল্লেখ আছে। ৰাজস্থানৰ জনজাতিসকলে প্ৰাচীন কালৰ পৰা এই কলা প্ৰদৰ্শন কৰি আহিছে আৰু ই ৰাজস্থানী সংস্কৃতি বিবিধতা আৰু পৰম্পৰাৰ এক চিৰন্তন অংশ হৈ পৰিছে। কাঠপুতলি অবিহনে ৰাজস্থানৰ কোনো গ্ৰাম্য মেলা, কোনো ধৰ্মীয় উৎসৱ আৰু যিকোনো সামাজিক সমাবেশ সম্পূৰ্ণ নহয়। বিশ্বাস কৰা হয় যে প্ৰায় ১৫০০ বছৰ আগতে ৰাজস্থানী ভাট জনজাতিৰ লোকসকলে কাঠপুতলিক পুতলা নাচ কলা হিচাপে ব্যৱহাৰৰ আৰম্ভণি কৰিছিল। কাঠপুতলি পৰম্পৰাগত লোককাহিনী আৰু বেলাডৰ ওপৰত আধাৰিত। পণ্ডিতসকলে বিশ্বাস কৰে যে এই লোককাহিনীবোৰে প্ৰাচীন ৰাজস্থানী জনজাতিৰ জীৱন-ধাৰণক প্ৰদৰ্শিত কৰে। কাঠপুতলি কলাৰ উৎপত্তি বৰ্তমানৰ নাগৌড় আৰু ইয়াৰ আশে-পাশে অৱস্থিত অঞ্চলৰ পৰা হোৱা বুলি বিশ্বাস কৰা হয়। ৰাজস্থানী ৰজা আৰু অভিজাত শ্ৰেণীৰ লোকসকলে বিভিন্ন হস্তশিল্প আৰু কলা যেনে কাঠ আৰু মাৰ্বলৰ ভাস্কৰ্য, মৃৎশিল্প আৰু চিত্ৰকলাক উৎসাহিত কৰিছিল। এই প্ৰৱণতা ৫০০ বছৰতকৈও অধিক সময় ধৰি চলি আছে। ভাট সম্প্ৰদায়ৰ লোকসকলে দাবী কৰে যে তেওঁলোকৰ পূৰ্বপুৰুষসকলে ৰাজপৰিয়ালৰ বাবে কাম কৰিছিল আৰু তেওঁলোকে ৰাজস্থানৰ শাসকসকলৰ পৰা যথেষ্ট সন্মান আৰু প্ৰতিপত্তি লাভ কৰিছিল।\nঘুমৰ নৃত্যৰ পিছতে কাঠপুতলি শিল্প বৰ্তমান ৰাজস্থানৰ আটাইতকৈ জনপ্ৰিয় শিল্পকলা। কাঠপুতলিৰ অন্যতম মুখ্য বৈশিষ্ট্য হৈছে সূত্ৰধাৰে পেঁপাৰ সহায়ত উলিওৱা মাত। ৰাজস্থানী কাঠপুতলি কলা প্ৰায় হাজাৰ বছৰ আগতে উদ্ভৱ হৈছিল আৰু প্ৰথমে ভাট সম্প্ৰদায়ই এই কলা অনুশীলন কৰিবলৈ আৰম্ভ কৰিছিল। ৰাজ্যৰ বহুতো শাসক পৰিয়ালৰ দ্বাৰা পৃষ্ঠপোষকতা লাভ কৰাৰ ফলত ই শীঘ্ৰেই অঞ্চলটোৰ এক মুখ্য কলা ৰূপলৈ বৃদ্ধি পাইছিল। কাঠপুতলি শিল্পৰ সংৰক্ষণ আৰু প্ৰচাৰৰ ক্ষেত্ৰত ক্ষেত্ৰত কাম কৰা সকলৰ ভিতৰত উল্লেখযোগ্য সমূহ হৈছে ১৯৬০ চনত বিজয়দান দেথা আৰু কোমল কোঠাৰীৰ দ্বাৰা স্থাপিত যোধপুৰৰ ৰূপায়ণ সংস্থা আৰু ১৯৫২ চনত দেৱীলাল সমৰৰ দ্বাৰা প্ৰতিষ্ঠিত হৈ থকা উদয়পুৰৰ ভাৰতীয় লোককলা মণ্ডল।\nআধুনিক সময়ত পুতলা থিয়েটাৰৰ লগতে পুতলা সংগ্ৰহালয় আছে। ৰাজধানী নতুন দিল্লীৰ শদিপুৰ ডিপোত 'কাঠপুতলি কলনী' বুলি জনা জাত এক অঞ্চল আছে। ইয়াত কাঠপুতলি শিল্পী, যাদুকৰ, এক্ৰোবাট, নৃত্যশিল্পী, সংগীতজ্ঞ আৰু অন্যান্য ভ্ৰাম্যমাণ শিল্পীৰ দলে অৰ্ধ শতিকা ধৰি ইয়াত বসতি স্থাপন কৰিছে।\n↑ "History of Kathputli". http://kathputli.com/history.html.\n↑ "Folk artistes from Rajasthan are mesmerising Italian audience". The Hindu. Dec 1, 2007. http://www.hindu.com/2007/12/01/stories/2007120158690700.htm.\n↑ "Magic slum may vanish in puff of development smoke". The Sydney Morning Herald. March 27, 2010. http://www.smh.com.au/world/magic-slum-may-vanish-in-puff-of-development-smoke-20100326-r33a.html.\n↑ "Show begins at Kathputli Colony". Indian Express. Feb 16, 2009. Archived from the original on October 9, 2012. https://web.archive.org/web/20121009231214/http://www.expressindia.com/latest-news/show-begins-at-kathputli-colony/423940/.\n↑ Shrager, Heidi J. (Jun 20, 2008). "Postcard from Kathputli: Magic Abounds inaDelhi Slum". TIME magazine. http://www.time.com/time/world/article/0,8599,1816792,00.html.\nৰাজস্থানী পুতলাৰ ছবি\nশদিপুৰৰ পথ প্ৰদৰ্শনকাৰী আৰু পুতলা নাচ শিল্পীসকলৰ কাঠপুতলি কলনীৰ বাসিন্দাসকলৰ এখন ফটো তথ্যচিত্ৰ\n"https://as.wikipedia.org/w/index.php?title=কাঠপুতলি&oldid=266204"ৰ পৰা অনা হৈছে\nএই পৃষ্ঠাখন ০৪ মাৰ্চ, ২০২১ তাৰিখে ১৮:১২ বজাত অন্তিম সংশোধন কৰা হৈছিল।


বিভিন্ন দল সংগঠনৰ মহিলা-যুৱতীয়ে ৰাখী পিন্ধালে মুখ্যমন্ত্ৰী ড০ হিমন্ত বিশ্ব শৰ্মাক, ভগ্নীসকলক কি উপহাৰ দিলে মুখ্যমন্ত্ৰীয়ে?– News18 Assam\nবিভিন্ন দল সংগঠনৰ মহিলা-যুৱতীয়ে ৰাখী পিন্ধালে মুখ্যমন্ত্ৰী ড০ হিমন্ত বিশ্ব শৰ্মাক, ভগ্নীসকলক কি উপহাৰ দিলে মুখ্যমন্ত্ৰীয়ে?\n»বিভিন্ন দল সংগঠনৰ মহিলা-যুৱতীয়ে ৰাখী পিন্ধালে মুখ্যমন্ত্ৰী ড০ হিমন্ত বিশ্ব শৰ্মাক, ভগ্নীসকলক কি উপহাৰ দিলে মুখ্যমন্ত্ৰীয়ে?\nUpdated:August 22, 2021, 5:07 PM IST\nমুখ্যমন্ত্ৰী ড০ হিমন্ত বিশ্ব শৰ্মাই ৰাখী পিন্ধোৱা সকলোকে একোখনকৈ শ্ৰীকৃষ্ণৰ গীতা ভাগৱত উপহাৰ হিচাপে দিয়ে।\nLast Updated: August 22, 2021, 5:07 PM IST\nআজি ৰাখী বন্ধন। দেওবাৰৰ এই পবিত্ৰ দিনটোত ৰাজ্যৰ বিভিন্ন দল সংগঠনৰ মহিলা আৰু যুৱতীসকলে ৰাখী পিন্ধালে মুখ্যমন্ত্ৰী ড০ হিমন্ত বিশ্ব শৰ্মাক। মহানগৰীৰ মন্ত্ৰী কলনীৰ পাৰ্কত মুখ্যমন্ত্ৰীক ৰাখী পিন্ধাই ৰাষ্ট্ৰীয় সেৱিকা কমিটী, লায়ন্স ক্লাৱ, মাৰোৱাৰী সন্নিলন, বিজেপি মহিলা মৰ্চা, কল্যাণ আশ্ৰম, ব্ৰহ্ম কুমাৰী, মাৰোৱাৰী সমাজ গ্ৰুপ, সৃষ্টি চিলৰেণ্ডৰ মহিলা আৰু যুৱতীসকলে।\nমুখ্যমন্ত্ৰী ড০ হিমন্ত বিশ্ব শৰ্মাই ৰাখী পিন্ধোৱা সকলোকে একোখনকৈ শ্ৰীকৃষ্ণৰ গীতা ভাগৱত উপহাৰ হিচাপে দিয়ে। দেওবাৰৰ এই পবিত্ৰ দিনটোৰ অনুষ্ঠানত মুখ্যমন্ত্ৰীৰ ৰাজনৈতিক সচিব তথা বিধায়ক জয়ন্ত মল্ল বৰুৱা, গুৱাহাটী উন্নয়ন দপ্তৰৰ মন্ত্ৰী অশোক সিংঘালো উপস্থিত থাকে।\nমুখ্যমন্ত্ৰীগৰাকীয়ে ৰাখী পিন্ধোৱা হোৱাৰ পিছত সংবাদ মাধ্যমক সম্বোধন কৰে। মুখ্যমন্ত্ৰী ড০ হিমন্ত বিশ্ব শৰ্মাই কয় যে, 'ককায়েক হিচাপে ভাবিয়েই বিভিন্ন গৰাকী মহিলা আৰু যুৱতীয়ে মোক আজি ৰাখী পিন্ধালে , এই ৰাখীৰ শক্তিৰেই মই ৰাজ্যবাসীক অধিক উদ্যমেৰে সেৱা কৰিব পাৰিম।'\nFirst published: August 22, 2021, 11:33 AM IST


‘যাদু’ৰ যাদুকৰী : কথমপি ৰক্ষা পৰিল ক্ৰিছ গেইল! -\nHomeক্ৰীড়া‘যাদু’ৰ যাদুকৰী : কথমপি ৰক্ষা পৰিল ক্ৰিছ গেইল!\n‘যাদু’ৰ যাদুকৰী : কথমপি ৰক্ষা পৰিল ক্ৰিছ গেইল!\nএপ্ৰিল 26, 2021\nমুম্বাইত : চেন্নাই ছুপাৰ কিংছৰ ‘যাদু’ৰ পৰাক্ৰমে পুনৰ ধৰাশায়ী কৰিলে ৰয়েল চেলেঞ্জাৰ্ছ বেংগালুৰুক। যাদুকৰ ৰবীন্দ্ৰ জাদেজাই শেষৰ অভাৰটোত সংগ্ৰহ কৰা ৩৭ ৰানে একপ্ৰকাৰ থানবান কৰি পেলালে ৰয়েলৰ খেল জয়ৰ স্বপ্ন। অতি দুৰ্দান্ত এই প্ৰদৰ্শনৰ জৰিয়তে জাডেজাই ১০ বছৰ পুৰনি এটা ৰেকৰ্ডৰ সৈতে সমতা স্থাপনো কৰিলে। দেওবাৰে মুম্বাইৰ ৱাংখেড়ে ষ্টেডিয়ামত ১০বছৰ পূৰ্বৰ এটা অভিলেশ স্পৰ্শ কৰাৰ লগতে প্ৰশান্ত পৰমেশ্বৰনে বলিং কৰা এটা অভাৰৰ স্মৃতি পুনৰ সঞ্জীৱিত কৰিলে।\nআৰু পঢ়িব পাৰিব : বিহু দলক আক্ৰমণ টোলগেটৰ সুৰাসক্ত কৰ্মচাৰীৰ\nপৰমেশ্বৰনৰ ঠাইত এইবাৰ আছিল হৰ্ষল পেটেল। দহ বছৰ আগৰ পৰমেশ্বৰনৰ আৰু দহ বছৰ পাছৰ হৰ্ষল পেটেলৰ অভাৰ দুটাত ৩৭ৰান সংগ্ৰহ হ’ল। প্ৰথমে ক্ৰিছ গেইলৰ কৰিছিল এই ৰেকৰ্ড, এতিয়া যাক স্পৰ্শ কৰিলে জাদেজাই। আইপিএলত ১অভাৰত সৰ্বাধিক ৰান সংগ্ৰহৰ ৰেকৰ্ড আছিল ক্ৰিছ গেইল নামত। ২০১১চনৰ ৮ মে’ত বেংগালুৰুত কোচি টাস্কাৰ্ছ কেৰালাৰ বিৰুদ্ধে এই ৰেকৰ্ড গঢ়িছিল ক্ৰিছ গেইলে।\nআৰু পঢ়িব পাৰিব : গভীৰ সংকটৰ সময়ত ভাৰতৰ কাষত ঠিয় হ’ল ‘বন্ধু’\nৰয়েল চেলেঞ্জাৰ্ছ বেংগালুৰুৰ হৈ বেট ধৰি খেলখনৰ তৃতীয় তথা প্ৰশান্ত পৰমেশ্বৰনৰ প্ৰথম অভাৰতে ৩৭ৰান সংগ্ৰহ কৰিছিল ক্ৰিছ গেইলে। ১টা নো বলত ৭ৰান সংগ্ৰহ কৰিছিল গেইলে। দেওবাৰে ৰয়েল চেলেঞ্জাৰ্ছ বেংগালুৰুৰ বিৰুদ্ধে জাদেজায়ো হৰ্ষল পেটেলৰ ১অভাৰত ১টা নো বলত ৭ ৰানেৰে মুঠ সংগ্ৰহ কৰিছিল ৩৭ ৰান। মাত্ৰ ১ ৰানৰ বাবে এটা অভাৰত সৰ্বাধিক ৰান সংগ্ৰহৰ ৰেকৰ্ড ভংগ কৰিব নোৱাৰিলে চেন্নাই ছুপাৰ কিংছৰ অলৰাউণ্ডাৰগৰাকীয়ে। ২০১২বৰ্ষত গ্লষ্টাৰশ্বায়াৰৰ বিৰুদ্ধে ৩৭বলত শতক অৰ্জন কৰিছিল নিউজিলেণ্ডৰ স্কট ষ্টাইৰিছে। সেই খেলখনত ১৮তম অভাৰত, জেমছ ফুলাৰৰ বলত ষ্টাইৰিছে ৩৮ৰান সংগ্ৰহ কৰিছিল।\nPrevious articleবিহু দলক আক্ৰমণ টোলগেটৰ সুৰাসক্ত কৰ্মচাৰীৰ\nNext article৫৪ বছৰীয়াৰ কামনাৰ বলি নাবালিকা, গ্ৰেপ্তাৰ অভিযুক্ত


পিছত গ্ৰুপৰ শিখা,কাকলি,প্ৰিয়ংকা আৰু ডেইজীয়েও খুব ভালকে সহযোগ কৰিলে। তেওঁলোক আটায়ে ভাল নাচনী। শিক্ষা-বৰ্ষৰ কঠিন ৰুটিন আৰু সঘনাই হৈ থকা ইণ্টাৰনেল পৰীক্ষাৰ বাবে আমি কষ্টকে সময় মিলাব লগা হৈছিল। আমাৰ প্ৰেক্টিছ ডিনাৰৰ পিছত আৰম্ভ হৈছিল আৰু নিশা কেতিয়াবা এক বাজিছিল। খুব এনজয় কৰিছিলোঁ সকলোৱে। গ্ৰুপৰ বাহিৰেও বাকী অসমীয়াখিনিয়েও খুব উৎসাহিত কৰিছিল। অসমৰ পৰা হাজাৰ মাইল দূৰত বিহুৱে আমাক বন্ধুত্বৰ জৰীৰে বান্ধি পেলাইছিল। আমাৰ গ্ৰুপৰ এক্সপাৰ্ট বিহুৱতী কাকলীয়ে “প্ৰথম হিচাপে ভাল নাচিছা” বুলি মৌখিক চাৰ্টিফিকেট এখন দিয়াত মনৰ পৰা সংকোচৰ ভাৱ ভালেখিনি আঁ‌তৰিল । মায়ে “ডিটিডিচি”ত ৰিহা মেখেলা, কাকৈ ফনী,গলপতা,জোনবিৰী আদি লাগতিয়াল বস্তুখিনি পঠাই দিলে। ইফালে ৰীপীয়ে কেৱল মোক শিকোৱাতে ক্ষান্ত নাথাকি নাচিম নে নানাচিম বুলি লাজ লাজকৈ থকা ল’ৰাকেইটাকো বিহু নাচিবলৈ শিকাইছিল। কি এনাৰ্জেটিক তাই! পিছলৈ তাইৰ বিহুৱে তাৰে বিহুৱা এজনৰ টোপনি হৰণ কৰিছিল বুলি জানিব পাৰিছিলোঁ। তদ্ৰুপ অৱস্থা বোলে আৰু দুজনমানৰ হৈছিল ! দেউতালৈ মনত পৰি হাঁহি উঠিছিল।\n« আউটডেটেড – দীপিকা ডেকা\nচুপ! ৰজা শুই আছে!! – জ্যোতিৰূপম দত্ত »


সৰলা ঠকৰাল - অসমীয়া ৱিকিপিডিয়া\n৮ আগষ্ট, ১৯১৪\n১৫ মাৰ্চ, ২০০৮ (৯৩ বছৰ)\nপি. ডি. শৰ্মা\nআৰ. পি. ঠকৰাল\nসৰলা ঠকৰাল (ইংৰাজী: Sarla Thakral, ৮ আগষ্ট ১৯১৪ – ১৫ মাৰ্চ ২০০৮) প্ৰথম ভাৰতীয় মহিলা বৈমানিক। ১৯১৪ চনৰ ৮ আগষ্ট তাৰিখে জন্মগ্ৰহণ কৰা সৰলায়ে ১৯৩৬ চনত মাত্ৰ ২১ বছৰ বয়সতে বিমানেৰ পাইলট হিচাপে লাইচেন্স অৰ্জন কৰিছিল। তাৰপিছত তেওঁ এখন জিপছি মথ বিমান এককভাবে চলাই ইতিহাস ৰচনা কৰিছিল। সেইসময়ত তেওঁৰ এগৰাকী চাৰি বছৰীয়া কন্যা সন্তানৰ মাতৃ আছিল। প্ৰাথমিক লাইচেন্স লাভ কৰাৰ পিছত তেওঁ লাহোৰ ফ্লাইং ক্লাৱৰ মালিকানাধীন বিমান এখনক প্ৰায় এক হাজাৰ ঘণ্টা উৰুৱা সম্পূৰ্ণ কৰিছিল। তেওঁৰ প্ৰথম স্বামী আছিল পি. ডি. শৰ্মা। মাত্ৰ ১৬ বছৰ বয়সতে সৰলাৰ তেওঁৰ সৈতে বিয়া হৈছিল।\nপি. ডি. শৰ্মাৰ পৰিয়ালৰ ভিতৰত ইতিমধ্যে ন গৰাকী পাইলট আছিল। এয়া সৰলা ঠকৰালক পাইলট হবলৈ যথেষ্ট উৎসাহ প্ৰদান কৰিছিল। পি. ডি. শৰ্মা এয়াৰমেইল পাইলট লাইচেন্স লাভ কৰা প্ৰথম ভাৰতীয় নাগৰিক আছিল। কৰাছি আৰু লাহোৰৰ মাজত চলাচল কৰে বিমানৰ তেওঁ নিয়মীয়া পাইলট আছিল। তেওঁৰে সহধৰ্মিনী সৰলা "এ" শ্ৰেণীৰ বিমান লাইচেন্স লাভ কৰা প্ৰথম ভাৰতীয় নাৰী। সৰলাৰ প্ৰায় ১০০০ ঘণ্টাতকৈ বেছি বিমান চলোৱাৰ অভিজ্ঞতা আছিল।\nদুৰ্ভাগ্যজনক ভাবে ১৯৩৯ চনত এক বিমান দুৰ্ঘটনাত কেপ্তেইন পি. ডি. শৰ্মাৰ মৃত্যু হয়। ইয়াৰ কিছু সময়ৰ পিছত তেওঁৰ কমবয়সী বিধৱা পত্নীয়ে নিজেৰ বাণিজ্যিক পাইলট লাইচেন্সৰ প্ৰশিক্ষণ লবলৈ আবেদন কৰাৰ চেষ্টা কৰিছিল। কিন্তু এইসময় দ্বিতীয় বিশ্বযুদ্ধ আৰম্ভ হৈছিল আৰু অসামৰিক পাইলটৰ প্ৰশিক্ষণ স্থগিত কৰা হৈছিল। নিজৰ সন্তানক ডাঙৰ-দীঘল কৰিবলৈ তথা জীৱিকা অৰ্জনৰ তাগিদাত ঠকৰালে তেওঁৰ বাণিজ্যিক বৈমানিক হোৱাৰ স্বপ্ন ত্যাগ কৰে আৰু লাহোৰলৈ ঘূৰি আহে। তাৰপিছত তেওঁ লাহোৰৰ মেয়ো স্কুল অৱ আৰ্টত নামভৰ্তি কৰে। ইয়াত তেওঁ বেংগল স্কুল অফ পেইণ্টিঙৰ ওপৰত প্ৰশিক্ষণ গ্ৰহণ কৰিছিল আৰু ফাইন আৰ্টচৰ ডিপ্লোমা অৰ্জন কৰিছিল।\nসৰলা ঠকৰালৰ প্ৰতিকৃতিৰ ডুডুল\nসৰলা ঠকৰাল আৰ্য সমাজৰ এগৰাকী অনুগামী আছিল। স্বামী দয়ানন্দ সৰস্বতীয়ে ১৮৭৫ চনৰ ১০ এপ্ৰিলত বোম্বেত বৰ্তমানৰ মুম্বাই চহৰত আৰ্যসমাজ আনুষ্ঠানিকভাৱে প্ৰতিষ্ঠা কৰিছিল। ঊনবিংশ শতিকাৰ ভাৰতত ধৰ্মীয় আৰু সামাজিক সংস্কাৰৰ ক্ষেত্ৰত আৰ্য সমাজৰ ভূমিকা বিশেষ উল্লেখযোগ্য। স্বামী দয়ানন্দ সৰস্বতীয়ে মূৰ্তি পূজা, বহু বিবাহ, জাতি ভেদ আদিৰ তীব্ৰ বিৰোধিতা কৰিছিল। বেদৰ প্ৰাধান্য স্বীকাৰ কৰি হিন্দু সমাজৰ সংস্কাৰ সাধন কৰা আৰ্য সমাজৰ মূল লক্ষ্য আছিল। একেশ্বৰবাদ মানি চলা, সমাজত নাৰীৰ মৰ্যাদা উন্নত কৰা আৰু সুৰক্ষা দিয়া, বাল্য বিবাহ বন্ধ কৰা, বিধবা বিবাহ প্ৰচলন কৰা, জাতিভেদৰ গোড়ামি ত্যাগ কৰা, শিক্ষা বিস্তাৰৰ কাৰ্যসূচী লোৱা আদি প্ৰকৃত সংস্কাৰধৰ্মী আন্দোলন জগাই তোলাত আৰ্যসমাজ যথেষ্ট কৃতকাৰ্য হৈছিল। এই সমাজত ঠকৰালৰ পুনৰ্বিবাহৰ সম্ভাৱনা আছিল।\nভাৰতে স্বাধীনতা লাভ তথা দেশ বিভাজনৰ পিছত তেওঁ দুই কন্যাৰ সৈতে দিল্লীলৈ ঘূৰি আহে। ইয়াত তেওঁ আৰ. পি. ঠকৰালৰ সৈতে পৰিচয় হয় আৰু ১৯৪৮ চনত তেওঁলোকৰ বিবাহ হয়। সৰলা যি মাটি নামেও পৰিচিত আছিল, এগৰাকী সফল মহিলা ব্যৱসায়ী আৰু চিত্ৰকৰ হিচাপে পৰিগণিত হয়। তেওঁ সাজ-পাৰ পৰিচ্ছদ আৰু অলংকাৰ ডিজাইনৰ কাম আৰম্ভ কৰে। ২০০৮ চনৰ ১৫ মাৰ্চ তাৰিখে তেওঁ মৃত্যূ বৰণ কৰ।\n↑ 1.0 1.1 "Sarla Thakral, inaclear sky". hindi.indiatvnews.com. May 14, 2015. https://translate.google.com/translate?hl=en&sl=hi&u=https://hindi.indiatvnews.com/india/national-first-lady-indian-pilot-704.html&prev=search। আহৰণ কৰা হৈছে: 2019-02-23.\n↑ "First National Pilot Licences: Sarla Thakral – India". Institute for Women Of Aviation Worldwide. 2015-07-25. http://centennialofwomenpilots.com/sarla-thakral-india/। আহৰণ কৰা হৈছে: 2017-08-04.\n↑ "Women's Day: Top 100 coolest women of all time: 72/100". CNN-IBN. 2011-03-08. http://www.news18.com/photogallery/india/womens-day-top-100-coolest-women-of-all-time-787706.html। আহৰণ কৰা হৈছে: 2017-08-04.\n↑ "Down memory lane: First woman pilot recounts life story". NDTV. 2006-08-13. http://www.ndtv.com/video/features/news/down-memory-lane-first-woman-pilot-recounts-life-story-6231। আহৰণ কৰা হৈছে: 2017-08-04.\n↑ 5.0 5.1 Ramachandran, Smriti Kak (2006-02-05). "Flying colours & ground reality". The Tribune. http://www.tribuneindia.com/2006/20060205/society.htm#1। আহৰণ কৰা হৈছে: 2017-08-04.\n↑ Kulkarni, Jayant (2009-11-25). "Remember Sarla Thakral's maiden flight of fancy". Daily News and Analysis. http://www.dnaindia.com/speak-up/report-remember-sarla-thakral-s-maiden-flight-of-fancy-1316073। আহৰণ কৰা হৈছে: 2017-08-04.\n↑ Chavan, Vivek (2007-10-17). "India's First women in air – India's first lady pilot – Sarla Thakral". https://vivchavan.wordpress.com/2007/10/17/indias-first-women-in-air-indias-first-lady-pilot-sarla-thakral/। আহৰণ কৰা হৈছে: 2017-08-04.\n↑ Austa, Sanjay (2003). "Sarla Thakral - India's First Lady Pilot - Still Flying High". Archived from the original on 2008-12-26. https://web.archive.org/web/20081226151434/http://www.the-south-asian.com/May-June2003/sarla_thakral__first_woman_pilot.htm। আহৰণ কৰা হৈছে: 2017-08-04.\n"https://as.wikipedia.org/w/index.php?title=সৰলা_ঠকৰাল&oldid=297660"ৰ পৰা অনা হৈছে\nএই পৃষ্ঠাখন ১৬ ছেপ্টেম্বৰ, ২০২১ তাৰিখে ০৮:২৬ বজাত অন্তিম সংশোধন কৰা হৈছিল।


Class 10 Science Chapter9Assamese Medium| Question Answer\nClass 10 Science Chapter9Assamese Medium তথা অসমীয়া মাধ্যমৰ দশম মান শ্ৰেণীৰ সাধাৰণ বিজ্ঞানৰ নৱম অধ্যায় ‘বংশগতি আৰু ক্ৰমবিকাশ‘ ৰ সম্পূৰ্ণ প্ৰশ্ন উত্তৰ আজি আমি আলোচনা কৰিব গৈ আছো।\nইয়াৰ আগতে আমি Class 10 Science ৰ আন আন অধ্যায় সমূহৰ সমাধান আগবঢ়াইছোঁ। যদি আপুনি তাৰ বিষয়ে পঢ়িব বিচাৰে তেন্তে তলৰ লিংকৰ পৰা আপুনি পঢ়িব পাৰে।\nৰাসায়নিক বিক্ৰিয়া আৰু সমীকৰণ\nএচিড ক্ষাৰ আৰু লৱণ\nসম্পূৰ্ণ প্ৰশ্ন উত্তৰ\nমানুহৰ চকু আৰু বাৰেবৰণীয়া পৃথিৱী\nClass 10 Science Chapter9Question Answer Assamese Medium\nপ্ৰশ্নাৱলী Page No 143 Class 10 Science Chapter9Assamese Medium\nপ্ৰশ্নাৱলী Page No 147 Class 10 Science Chapter9Assamese Medium\nপ্ৰশ্নাৱলী Page No 150 Class 10 Science Chapter9Assamese Medium\nপ্ৰশ্নাৱলী Page No 151 Class 10 Science Chapter9Assamese Medium\nপ্ৰশ্নাৱলী Page No 156 Class 10 Science Chapter9Assamese Medium\nপ্ৰশ্নাৱলী Page No 158 Class 10 Science Chapter9Assamese Medium\nঅনুশীলনী প্ৰশ্ন উত্তৰ Class 10 Science Chapter9Assamese Medium\nConclusion on Class 10 Science Chapter9Assamese Medium\nআমি আজি ইয়াত ‘বংশগতি আৰু ক্ৰমবিকাশ’ নামৰ অধ্যায় তথা Class 10 Science Chapter9Assamese Medium ৰ Question Answer আলোচনা কৰিম। ইয়াত পাঠ্যপুথিৰ প্ৰশ্ন উত্তৰ দিয়াৰ ওপৰিও অনুশীলনীৰ প্ৰশ্ন উত্তৰ ইয়াত আলোচনা কৰা হৈছে।\n1) যদি অযৌন প্ৰজনন প্ৰক্ৰিয়াৰে বংশ বিস্তাৰ কৰা কোনো এটা প্ৰজাতিৰ জনসংখ্যাৰ “A” চাৰিত্ৰিক বৈশিষ্টৰ পৰিমান 10% আৰু সেই একে জনসংখ্যাৰ মাজত “B” চাৰিত্ৰিক বৈশিষ্টৰ পৰিমান 60% হয় তেন্তে কোনটো চাৰিত্ৰিক বৈশিষ্ট আগতীয়াকৈ উৎপত্তি হৈছিল ?\nউত্তৰ- “B” চাৰিত্ৰিক বৈশিষ্ট আগতীয়াকৈ উৎপত্তি হৈছিল ৷\n2) এটা প্ৰজাতিত সৃষ্টিত হোৱা বৈসাদৃশ্যতাৰ চৰিত্ৰবিলাকে কেনেকৈ জীৱক বৰ্তাই ৰাখে ?\nউত্তৰ- প্ৰকৃতিত জীৱবিলাকৰ মাজত সৃষ্টি হোৱা বৈশাদৃশ্যতাসমূহৰ উপৰত ভিত্তি কৰি জীৱবিলাকে বেলেগ বেলেগ ধৰণে সুবিধা লাভ কৰে৷ উদাহৰণ স্বৰূপে, যিবিলাক বেক্টেৰিয়াই অতি উষ্ণতাত জীয়াই থাকিব পাৰে সেইবিলাকৰ ওপৰেৰে গৰম বতাহ প্ৰবাহিত কৰি থাকিলেও জীয়াই থাকিবলৈ সক্ষম হয়৷ এনে বৈসাদৃশ্যতা বিশিষ্ট জীৱবিলাকক পৰিবেশৰ কিছুমান কাৰকৰ প্ৰভাবত প্ৰকৃতিয়ে নিজে নিজে নিৰ্বাচিত কৰে আৰু তাৰ আলমতে ক্ৰমবিকাশ প্ৰক্ৰিয়া সংঘটিত হয়৷\n1) মেণ্ডলে তেখেতৰ পৰীক্ষাৰ যোগেদি বংশানুক্ৰমিকভাবে প্ৰবাহিত চৰিত্ৰবিলাকৰ কোনটো প্ৰভাবী আৰু কোনটো অপ্ৰভাবী তাক কেনেকৈ নিৰ্ণয় কৰিছিল?\nমেণ্ডেলে তেখেতৰ পৰীক্ষাত ওখ আৰু চাপৰ মটৰ মাহ গছৰ মাজত সংকৰণ ঘটাইছিল৷ সংকৰণ পৰীক্ষাত তেঁও প্ৰথম প্ৰজন্ম(F1) অৰ্থৎ F1 জনুত কেৱল ওখ মটৰ মাহৰ কিন্তু দ্বিতীয় প্ৰজন্ম(F২) অৰ্থৎ F২ জনুত ওখ আৰু চাপৰ দুয়ো ধৰণৰ মতৰ মাহৰ গছ পাইছিল৷ দ্বিতীয় জনুত পোৱা ব্যক্ত ৰূপ অনুপাত আছিল 1:2:1.\nযিহেতু প্ৰথম প্ৰজন্ম বা F1 জনুত ওখ আৰু চাপৰ দুয়োধৰণৰ চাৰিত্ৰিক বৈশিষ্ট থাকিলেহে দ্বিতীয় প্ৰজন্ম বা F২ জনুত ওখ আৰু চাপৰ মটৰ মাহৰ গছ পোৱা সম্ভৱ হ’ব৷ সেয়েহে ইয়াৰ পৰাই মেণ্ডলে বুজিবলৈ সক্ষম হৈছিল যে F1 জনুত সকলোবিলাক মটৰ মাহৰ গছ ওখ হ’ল যদিও তাত ওখ আৰু চাপৰ দুই ধৰণৰে চৰিত্ৰ আছিল৷ কিন্তু ওখ চৰিত্ৰটো প্ৰভাৱী হিচাপে আৰু চাপৰ চৰিত্ৰটো অপ্ৰভাৱী হিচাপে আছিল৷ অপ্ৰভাৱী চৰিত্ৰটো F২ জনুত প্ৰকাশ পালে৷\n2) মেণ্ডলে তেখেতৰ পৰীক্ষাৰ যোগেদি বংশানুক্ৰমিকভাবে প্ৰবাহিত চৰিত্ৰবিলাকৰ স্বতন্ত্ৰভাবে প্ৰবাহিত হয় বুলি কেনেকৈ নিৰ্ণয় কৰিছিল?\nমেণ্ডেলে মটৰ মাহৰ দুযোৰ পৃথক পৃথক চাৰিত্ৰিক বৈশিষ্ট্যৰ মাজত দ্বীসংকৰণ পৰীক্ষা এটা কৰিবংশানুক্ৰমিকভাবে প্ৰবাহিত চৰিত্ৰবিলাক স্বতন্ত্ৰভাবে প্ৰবাহিত হয় বুলি নিৰ্ণয় কৰিছিল৷ চিত্ৰত দেখা গৈছে যে ঘূৰণীয়া-সেউজীয়া মটৰ মাহৰ লগত সোতোৰা-হালধীয়া মটৰ মাহৰ সংকৰণ ঘটাত F1 জনুত আতাইবোৰ গছ ঘূৰণীয়া-হালধীয়া উৎপন্ন হয়৷ সেয়েহে ঘূৰণীয়া-হালধীয়া চৰিত্ৰ দুটা প্ৰভাৱী ৷\nকিন্তু যেতিয়া F1 জনুৰ গছবোৰৰ মাজতে স্ব-পৰাগযোগে সংকৰণ ঘটিলে তেতিয়া F2 জনুত 9:3:3:1 অনুপাতত ক্ৰমে ঘুৰণীয়া-হালধীয়া, ঘুৰণীয়া-সেউজীয়া, সোতোৰা-হালধীয়া আৰু সোতোৰা-সেউজীয়া গছ উপন্ন হ’ল৷ দেখা গ’ল যে সেউজীয়া আৰু সোতোৰা চৰিত্ৰ দটা F1 জনুত প্ৰকাশ পো্ৱা নাছিল যদিও F2 জনুত নতুনকৈ সংমিশ্ৰিত হৈ প্ৰকাশ পালে৷ গতিকে উক্ত চৰিত্ৰ সমূহ বংশানুক্ৰমিকভাবে স্বতন্ত্ৰ হিচাপে প্ৰবাহিত হৈছে ৷\n3) মানুহৰ সন্তানৰ লিংগ নিৰ্ধাৰণ কিদৰে কৰা হয়?\nমানুহৰ ক্ষেত্ৰত, মহিলাৰ লিংগ নিৰ্ণায়ক ক্ৰ’ম’জ’ম দুডাল হ’ল “XX” আৰু পুৰুষৰ লিংগ নিৰ্ণায়ক ক্ৰ’ম’জ’ম দুডাল হ’ল “XY” ৷ অৰ্থাৎ পুৰুষৰ পৰা দুই ধৰণৰ জনন কোষ ‘X’ আৰু ‘Y’ পোৱা যাব৷ আনহাতে, মহিলাৰ পৰা অকল এক ধৰণৰ জনন কোষ ‘X’ পোৱা যাব৷ সেয়েহে সন্তানৰ লিংগ নিৰ্ধাৰণৰ বাবে প্ৰকৃততে পিতৃৰ ফালৰ পৰা কোনডাল লিংগ নিৰ্ণায়ক ক্ৰ’ম’জ’ম প্ৰবাহিত হয় তাৰ ওপৰতহে নিৰ্ভৰ কৰি সন্তানৰ লিংগ নিৰ্ধাৰণ হয়৷ যদি পিতৃৰ ফালৰ পৰা ‘X’ ক্ৰ’ম’জ’ম প্ৰবাহ হৈ মাতৃৰ ‘X’ ক্ৰ’ম’জ’মৰ লগত “XX” যোজন কোষ গঠন হয় তেনেহ’লে সন্তানটো ছোৱালী হ’ব৷ একেদৰে পিতৃৰ ফালৰ পৰা ‘Y’ ক্ৰ’ম’জ’ম প্ৰবাহ হ’লে “XY” যোজন কোষ গঠন হৈ সন্তানটো ল’ৰা হ’ব৷\n1) কি কি প্ৰকাৰে কোনো এটা জীৱৰ নিৰ্দিষ্ট এটা চাৰিত্ৰিক বৈশিষ্ট্য তাৰ জনসংখ্যাত ক্ৰমাগতভাবে বাঢ়ি যায় ?\nউত্তৰ- জিনীয় পথচ্যুত, প্ৰাকৃতিক নিৰ্বাচন আদিৰ বাবে এটা জীৱৰ নিৰ্দিষ্ট এটা চাৰিত্ৰিক বৈশিষ্ট্য তাৰ জনসংখ্যাত ক্ৰমাগতভাবে বাঢ়ি যায়৷\n2)জীৱৰ জীৱন কালত আৰ্জিত চৰিত্ৰবিলাক তাৰ সতি সন্ততিলৈ কিয় বংসানুক্ৰমিক প্ৰবাহ নঘটে?\nউত্তৰ- জীৱৰ জীৱন কালত আৰ্জিত চৰিত্ৰবিলাক তাৰ সতি সন্ততিলৈ বংসানুক্ৰমিক প্ৰবাহ নঘটে কাৰণ আৰ্জিত চৰিত্ৰবিলাকে জীৱবিলাকৰ জনন কোষত থকা জিনবিলাকৰ কোনো সাল-সলনি ঘটাব নোৱাৰে৷\n3)বংশগতি বিজ্ঞানৰ দিশৰ পৰা জীৱিত বাঘৰ সংখ্যা ক্ৰমে হ্ৰাস পাই গৈ থকাটো কিয় চিন্তিত বিষয় বুলি ভাবা?\nউত্তৰ- জীৱিত বাঘৰ সংখ্যা ক্ৰমে হ্ৰাস পাই গৈ থাকিলে বাঘৰ মাজত বৈসাদৃশ্যতা কমকৈ পৰিলক্ষিত হ’ব৷ এনে হ’লে জীৱিত বাঘবোৰে নতুন পৰিবেশৰ লগত নিজকে খাপ খোৱাব নোৱাৰিব৷ তেনে ক্ষেত্ৰত যিকোনো প্ৰাকৃতিক দূৰ্যোগত কম সংখ্যক বাঘৰ প্ৰজাতিটো হঠাতে লুপ্ত হৈ যাব পাৰে৷ সেয়েহে বংশগতি বিজ্ঞানৰদিশৰ পৰা জীৱিত বাঘৰ সংখ্যা ক্ৰমে হ্ৰাস পাই গৈ থকাটো চিন্তাৰ বিষয়৷\n1)নতুন এটা প্ৰজাতিৰ উৎপত্তিৰ কাৰণে কি কি উপাদানে অৰিহণা যোগায়?\nউত্তৰ- নতুন এটা প্ৰজাতিৰ উৎপত্তিৰ কাৰণে অৰিহণা যোগোৱা উপাদানবোৰ হ’ল- জিনীয় পথচ্যুত, প্ৰাকৃতিক নিৰ্বাচন আৰু ভৌগলিক পৃথকীকৰণ ৷\n2)স্ব–পৰাগযোগ ঘটা উদ্ভিদৰ প্ৰজাতিকৰণৰ বাবে ভৌগলিকভাবে পৃথকীকৰণ হৈ থকা অৱস্হাটো প্ৰধান কাৰক হ’ব পাৰে নে? যদি পাৰে কিয় পাৰে আৰু যদি নোৱাৰে কিয় নোৱাৰে?\nউত্তৰ- স্ব-পৰাগযোগ ঘটা উদ্ভিদৰ প্ৰজাতিকৰণৰ বাবে ভৌগলিকভাবে পৃথকীকৰণ হৈ থকা অৱস্হাটো প্ৰধান কাৰক হ’ব নোৱাৰে৷ কাৰণ স্ব-পৰাগযোগ ঘটা উদ্ভিদৰ ক্ষেত্ৰত নিষেচন প্ৰক্ৰিয়াত পুংকেশৰৰ পৰা পৰাগ ৰেণুবিলাক একেপাহ ফুল বা একেডাল গছৰ আন এপাহ ফুলৰ স্ত্ৰীকেশৰৰ গৰ্ভমুণ্ডত স্হানান্তৰিত হয়৷\n3)অযৌন প্ৰক্ৰিয়াৰে বংশ বিস্তাৰ কৰা জীৱৰ মাজত প্ৰজাতিকৰণৰ বাবে ভৌগলিকভাবে পৃথকীকৰণ হৈ থকা অৱস্হাটো প্ৰধান কাৰক হ’ব পাৰে নে? যদি পাৰে কিয় পাৰে আৰু যদি নোৱাৰে কিয় নোৱাৰে?\nউত্তৰ- অযৌন প্ৰক্ৰিয়াৰে বংশ বিস্তাৰ কৰা জীৱৰ মাজত প্ৰজাতিকৰণৰ বাবে ভৌগলিকভাবে পৃথকীকৰণ হৈ থকা অৱস্হাটো প্ৰধান কাৰক হ’ব নোৱাৰে৷ কাৰণ অযৌন প্ৰক্ৰিয়াত একে প্ৰজাতিৰ দুটা বেলেগ বেলেগ জীৱৰ মাজত ডি.এন.এ ৰ একত্ৰিকৰণ নহয়৷ এই প্ৰক্ৰিয়াত এটা জীৱৰ পৰাই নতুন এটা জীৱৰ সৃষ্টি হয়৷\n1)দুটা প্ৰজাতিৰ মাজত বিবৰ্তন সম্পৰ্ক স্হাপন কৰিবলৈ ব্যৱহাৰ হোৱা চাৰিত্ৰিক বৈশিষ্ট এটাৰ উদাহৰণ দিয়া ৷\nউত্তৰ- দুটা প্ৰজাতিৰ মাজত বিবৰ্তন সম্পৰ্ক স্হাপন কৰিবলৈ ব্যৱহাৰ হোৱা চাৰিত্ৰিক বৈশিষ্ট এটাৰ উদাহৰণ হ’ল- কিছুমান ডাইন’চ’ৰৰ পাখি আছিল যদিও সিহঁতে উৰিব পৰা নাছিল৷ চৰাইবোৰে পিছলৈ অভিযোজনাদ্বাৰা পাখিক উৰণত ব্যৱহাৰ কৰিছিল৷ ইয়াৰ পৰা বুজিব পাৰি যে চৰাইবোৰ সৰীসৃপৰ ওচৰসম্পৰ্কীয় যিহেতু ডাইন’চৰবিলাক সৰীসৃপ আছিল৷\n2)পখিলাৰ পাখি আৰু বাদুলিৰ ডেউকাক সমসংস্হ অংগ বুলি ক’ব পাৰোনে? কিয় পাৰি বা কিয় নোৱাৰি?\nউত্তৰ- পখিলাৰ পাখি আৰু বাদুলিৰ দেউকা সমসংস্হ অংগ নহয়| কাৰণ সমসংস্হ অংগৰ কাম ভিন্ন আৰু ইহঁতৰ গঠন বা উৎপত্তিৰ স্হল একে হয়৷ পখিলাৰ পাখি আৰু বাদুলিৰ দেউকাৰ কাম একে সেয়েহে ইহঁত সমবৃত্তিক অংগহে৷\n3.জীৱাশ্ম সমূহ কি? বিবৰ্তন সম্পৰ্কে জীৱাশ্মসমূহে আমাক কি কয়?\nউত্তৰ- ভূত্বকৰ বিভিন্ন স্তৰত পোৱা বহু বছৰৰ আগৰ জীৱৰ ধ্বংসাৱশেষক জীৱাশ্ম বোলা হয়৷ জীৱাশ্ম অধ্যয়নৰ জৰিয়তে অতীতৰ জীৱ সমূহৰ লগত বৰ্তমানৰ জীবসমূহৰ মাজৰ সম্পৰ্ক বুজি পোৱা যায়৷ জীৱাশ্মই কোনো এটা প্ৰজাতিৰ বিবৰ্তনৰ পৰ্যায় সমূহ বুজিবলৈ সহায় কৰে৷\n1)বিভিন্ন মানুহৰ আকৃতি, বৰণ আৰু অবয়ব ভিন্ন যদিও একেটা প্ৰজাতিত অন্তৰ্ভূক্ত কিয়?\nউত্তৰ- একেটা প্ৰজাতিৰ জীৱৰ মাজত প্ৰজনন ক্ৰিয়া সংঘটিত হয়৷ বিভিন্ন মানুহৰ আকৃতি, বৰণ আৰুঅবয়ব ভিন্ন যদিও ইহঁতৰ মাজত প্ৰজনন ক্ৰিয়া সংঘটিত হয়৷ সেয়েহে সকলো মানুহক একেটা প্ৰজাতিত অন্তৰ্ভূক্ত কৰা হয়৷\n2)বেক্টেৰিয়া, মকৰা, মাছ আৰু চিম্পাঞ্জীৰ ভিতৰত কোন প্ৰাতিৰ জীৱৰ দেহৰ গঠন বিবৰ্তনৰ দিশত অতি উচ্চস্তৰৰ? কিয় উচ্চ স্তৰৰ?\nউত্তৰ- বিবৰ্তনৰ ক্ষেত্ৰখনত কোনো প্ৰকৃত ক্ৰমন্নতি দেখা নাযায়৷ এনে নহয় যে সৰল দেহ গঠন যুক্ত জীৱতকৈ জটিল দেহযুক্ত জীৱবোৰ যোগ্যতা সম্পন্ন হ’ব৷ সেইকাৰণে বহু আগতে আবিৰ্ভাৱ হোৱা অতি সৰল দেহযুক্ত জীৱ এতিয়াও যোগ্যতাৰে প্ৰকৃতিত বৰ্তি আছে৷ এনেধৰণৰ এবিধ সৰল কোষৰ জীৱ হ’ল বেক্টেৰিয়া৷ সেয়েহে কোনো জীৱকে বিবৰ্তনৰ উচ্চস্তৰৰ বুলি গণ্য কৰিব নোৱাৰি৷ দৰাচলতে বিবৰ্তনৰ ফলত সৃষ্টি হোৱা অসংখ্য সৰ্বশ্ৰেষ্ঠ অৱস্হা জীৱৰ অন্তৰ্গত এটা প্ৰজাতি ৷\nClass 10 Science Chapter9Assamese Medium ৰ অনুশীলনী প্ৰশ্ন উত্তৰৰ কিছু কিছু আমি এৰাই আহিছোঁ কাৰণ আগতে এনেবোৰ প্ৰশ্নৰ উত্তৰ আলোচনা কৰা হৈছে। অনুশীলনী প্ৰশ্ন উত্তৰ Class 10 Science Chapter9Assamese Medium ৰ যদি আপোনাৰ কিবা অসুবিধা আছে তেন্তে আপুনি Comment Section ত জনাব, আমি উত্তৰ দিবলৈ প্ৰয়াস কৰিম।\n4)এটা অধ্যয়নৰ পৰা দেখা গ’ল যে পাতল বৰণৰ চকুৰ ল’ৰা–ছোৱালীৰ মাক দেউতাকৰ চকুৰ বৰণও পাতল ৰঙৰ হয়৷ ইয়াৰ ভিত্তিত চকুৰ পাতল ৰঙটো প্ৰভাৱী নে অপ্ৰভাৱী চৰিত্ৰ সেইবিষয়ে মতামত দিব পাৰিবা নে? যদি পাৰি কিয় আৰু যদি নোৱাৰি কিয়?\nউত্তৰ- নোৱাৰি৷ কাৰণ প্ৰভাৱী বা অপ্ৰভৱী চাৰিত্ৰিক বৈশিষ্ট সমূহ নিৰ্ধাৰণ কৰিবলৈ হ’লে অতি কমেও তিনিটা প্ৰজন্মৰ চৰিত্ৰৰ তথ্য প্ৰয়োজন হ’ব৷ অকল পিতৃ-মাতৃৰ চাৰিত্ৰিক বৈশিষ্ট্য্, ল’ৰা-ছোৱালীৰ প্ৰভাৱী বা অপ্ৰভৱী চাৰিত্ৰিক বৈশিষ্ট সমূহ নিৰ্ধাৰণ কৰিবলৈ পৰ্যাপ্ত নহয়৷\n5)বিবৰ্তন আৰু শ্ৰেণীবিভাজনৰ অধ্যয়ন কেনেকৈ পৰস্পৰে পৰস্পৰৰ লগত সংযোগ হৈ আছে?\nউত্তৰ- জীৱসমূহক চাৰিত্ৰিক বৈশিষ্টৰ ওপৰত ভিত্তি কৰি শ্ৰেণীবিভাজন কৰা হয়৷ দুটা প্ৰজাতিৰ জীৱসমূহৰ পৰস্পৰৰ মাজত সাধাৰণ সাদৃশ্য থাকিলে সিহঁতৰ পৰস্পৰৰ ওচৰ সম্পৰ্কীয় হয়৷ পৰস্পৰ ওচৰ সম্পৰ্কীয় জীৱসমূহ একেটা পূৰ্বপুৰুষৰ পৰা বিবৰ্তন হয়৷ উদাহৰণস্বৰূপে একে পৰিয়ালৰে ভাই আৰু ভনী অতি ওচৰ সম্পৰ্কীয়৷ ইহঁতৰ প্ৰথম কূল হৈছে ইহঁতৰ মাক দেউতাক৷ এগৰাকী ছোৱালী আৰু তেওঁৰ ভতিজাৰ লগত কিছুমান সাদৃশ্য থাতিব কিন্তু ককায়েকৰ লগত থকা সাদৃশ্যতকৈ কিছু কম হ’ব৷ এই ক্ষেত্ৰত ভতিজাকৰ দ্বিতীয় কূলৰ পিতৃপূৰুষ হ’ব সিহঁতৰ ক’কা-আইতা৷ ইয়াৰ পৰা অনুমান কৰিব পাৰি যে জীৱৰ প্ৰজাতিৰ শ্ৰেণী বিভাজনত ইহঁতৰ বিবৰ্তনৰ প্ৰতিফলন ঘটে৷\n6) উদাহৰণসহ সমসংস্হ আৰু সমবৃত্তিক অংগৰ বিষয়ে ব্যাখ্যা কৰা৷\nউত্তৰ- যিবোৰ অংগৰ কাম ভিন্ন যদিও ইহঁতৰ গঠন বা উৎপত্তিৰ স্হল একে তেনেবোৰ অংগক সমসংস্হ অংগ বোলে৷ উদাহৰণ- চৰাইৰ দেউকা, ভেকুলিৰ অগ্ৰপদ আৰু মানুহৰ হাত৷\nযিবোৰ অংগৰ কাম একে যদিও ইহঁতৰ গঠন বা উৎপত্তিৰ স্হল ভিন্ন তেনেবোৰ অংগক সমবৃত্তিক অংগ বোলে৷ উদাহৰণ- পখিলাৰ পাখি আৰু চৰাইৰ দেউকা৷\n8) বিবৰ্তন প্ৰক্ৰিয়াত জীৱাশ্মৰ গুৰুত্ব সম্বন্ধে ব্যাখ্যা কৰা৷\nউত্তৰ- বিবৰ্তন প্ৰক্ৰিয়াত জীৱাশ্মৰ গুৰুত্ব –\nজীৱাশ্ম অধ্যয়নৰ জৰিয়তে অতীতৰ জীৱ সমূহৰ লগত বৰ্তমানৰ জীবসমূহৰ মাজৰ সম্পৰ্ক বুজি পোৱা যায়৷\nজীৱাশ্মই কোনো এটা প্ৰজাতিৰ বিবৰ্তনৰ পৰ্যায় সমূহ বুজিবলৈ সহায় কৰে৷\nজীৱাশ্মই অতীতৰ জীৱসমূহৰ দৈহিক গঠন, বাসস্হান আদিৰ বিষয়ে বুজিবলৈ সহায় কৰে৷\nজীৱাশ্মৰ সহায়ত সৰল দেহযুক্ত জীৱৰ পৰা বিবৰ্তন হৈ কেনেদৰে জটিল দেহযুক্ত জীৱ উদ্ভৱ হয় তাক অধ্যয়ন কৰিব পাৰি৷\nজীৱাশ্মৰ সহায়ত দুটা প্ৰজাতিৰ মাজত বিবৰ্তন সম্পৰ্ক স্হাপন কৰিব পাৰি৷\n10) অযৌন প্ৰজনন প্ৰক্ৰিয়াতকৈ যৌন প্ৰজনন প্ৰক্ৰিয়াৰ দ্বাৰা বেছি বিকাশসহ ভিন্নতা সৃষ্টি হয় কেনেকৈ ব্যাখ্যা কৰা? ই বিবৰ্তনত কেনেদৰে প্ৰভাৱ পেলায়?\nউত্তৰ- প্ৰজনন প্ৰক্ৰিয়াত এটা কোষৰ পৰা দুটা অপত্য কোষৰ সৃষ্টি হৈ ডি.এন.এ আৰু কোষ অংগানুসমূহ প্ৰতিলিপিকৰণ হয়৷ ডি.এন.এৰ প্ৰতিলিপিকৰণত অপত্য ডি.এন.এ ডাল হুবহু একে নহয় ফলত এনে আঁসোৱাহ পূৰ্ণ ডি.এন.এ.ৰ বাবে জীৱকূলৰ মাজত বৈসাদৃশ্যতাৰ প্ৰভাৱ পৰে৷ এই বৈসাদৃশ্যতা অযৌন প্ৰজনন প্ৰক্ৰিয়াতকৈ যৌন প্ৰজনন প্ৰক্ৰিয়াৰ দ্বাৰা বেছি সৃষ্টি হয়৷ কাৰণ, অযৌন প্ৰজনন প্ৰক্ৰিয়াত এটা মাত্ৰ জীৱ জড়িত থাকে আনহাতে যৌন প্ৰজনন প্ৰক্ৰিয়াত দুটা জীৱ জড়িত থাকে৷\n11) কেনেকৈ পিতৃপুৰুষ আৰু মাতৃ পুৰুষ সমান জিনীয় অৱদান অপত্যজনুলৈ হস্তান্তৰ কৰে?\nউত্তৰ- মানুহৰ ক্ষেত্ৰত 23 যোৰ ক্ৰ’ম’জ’ম থাকে৷ ইয়াৰে ২২ যোৰ অট’জ’ম আৰু ১যোৰ লিংগ নিৰ্ণায়ক ক্ৰ’ম’জ’ম৷ প্ৰজনন প্ৰক্ৰিয়াৰ সময়ত যেতিয়া নিষেচন হয় তেতিয়া পিতৃৰ ফালৰ ২২ডাল অট’জ’ম আৰু ১ডাল লিংগ নিৰ্ণায়ক ক্ৰ’ম’জ’ম মাতৃৰ ২২ডাল অট’জ’ম আৰু ১ডাল লিংগ নিৰ্ণায়ক ক্ৰ’ম’জ’ম লগ হৈ যোজন কোষৰ সৃষ্টি হয়৷ যোজন কোষৰ বিকাশৰ ফলতেই কলাৰে পৰিপূৰ্ন জীৱটো গঠন হয়৷ ইয়াৰ পৰা প্ৰমাণ হয় যে পিতৃপুৰুষ আৰু মাতৃ পুৰুষে সমান জিনীয় অৱদান অপত্যজনুলৈ হস্তান্তৰ কৰে৷\n12) ‘কোনো এটা প্ৰজাতিৰ জীৱক ভিন্নতাইহে আবাদীত জীয়াই থাকিবৰ বাবে সুবিধা কৰি তুলে৷’ এই উক্তিৰ সৈতে একমত নে? যদি হয় কিয় যদি নহয় কিয়?\nউত্তৰ- ‘কোনো এটা প্ৰজাতিৰ জীৱক ভিন্নতাইহে আবাদীত জীয়াই থাকিবৰ বাবে সুবিধা কৰি তুলে৷’ – এই উক্তিৰ সৈতে একমত৷ কাৰণ প্ৰকৃতিত জীৱবিলাকৰ মাজত সৃষ্টি হোৱা ভিন্নতাৰ উপৰত ভিত্তি কৰি জীৱবিলাকে বেলেগ বেলেগ ধৰণে সুবিধা লাভ কৰে৷ উদাহৰণ স্বৰূপে, যিবিলাক বেক্টেৰিয়াই অতি উষ্ণতাত জীয়াই থাকিব পাৰে সেইবিলাকৰ ওপৰেৰে গৰম বতাহ প্ৰবাহিত কৰি থাকিলেও জীয়াই থাকিবলৈ সক্ষম হয়৷ এনে ভিন্নতা বিশিষ্ট জীৱবিলাকক পৰিবেশৰ কিছুমান কাৰকৰ প্ৰভাবত প্ৰকৃতিয়ে নিজে নিজে নিৰ্বাচিত কৰে আৰু তাৰ আলমতে ক্ৰমবিকাশ প্ৰক্ৰিয়া সংঘটিত হয় ৷\nইয়াত আমি Assamese Medium ত অধ্যয়ন কৰা ছাত্ৰ ছাত্ৰীৰ বাবে Class 10 Science Chapter9Assamese Medium ৰ সম্পূৰ্ণ সমাধান আগবঢ়ালোঁ, যদি আপুনি এজন দশম মান শ্ৰেণীৰ ছাত্ৰ তেন্তে ই আপোনাক বহুত সহায় কৰিব।\nএই প্ৰশ্ন উত্তৰসমূহ পঢ়াৰ পাছতো যদি আপোনাৰ Class 10 Science Chapter9Assamese Medium কিবা অসুবিধা আছে তেন্তে আপুনি Assamese Medium Facebook Page ক Follow কৰি আমাৰ সৈতে পোনপতিয়াকৈ যোগাযোগ কৰিব পাৰে, আমি আপোনাৰ যিকোনো সমস্যাৰ সমাধান দিবলৈ প্ৰস্তুত।\nClass 10 Science Chapter5Assamese Medium Question Answer » Assamese Mediumsays:\n29/01/2022 at 3:58 PM\n[…] Class 10 Science Chapter9Assamese Medium […]\nClass 10 Science Chapter 13 Assamese Medium | বিদ্যুৎ- প্ৰবাহৰ চুম্বকীয় ক্ৰিয়াsays:\n22/03/2022 at 12:54 PM\n[…] Class 10 Science Chapter 8 Assamese Medium: জীৱই কেনেকৈ বংশ বিস্তাৰ কৰে? […]\nClass 10 Science Chapter 10 Assamese Medium Question Answer » Assamese Mediumsays:\n[…] 7: নিয়ন্ত্ৰণ আৰু সমন্বয়Class 10 Science Chapter 8: জীৱই কেনেকৈ বংশ বিস্তাৰ কৰে?Class 10 Science Chapter 9: মৌলৰ পৰ্যাবৃত্ত […]